
Îndeplinirea obiectivelor legate de migrație este și va continua să fie o prioritate politică. Cetățenii se așteaptă la o politică în materie de migrație și azil echitabilă și fermă, care să asigure gestionarea eficace a migrației fără a aduce atingere valorilor europene. 
Bazându-se pe progresele constante înregistrate în ultimii ani, Uniunea Europeană deschide acum un nou capitol. Comisia și statele membre au colaborat îndeaproape pentru a reduce migrația ilegală și pentru a asigura o gestionare mai eficientă a migrației. Combinația de reforme prevăzute de Pactul privind migrația și azilul (pactul), care asigură un echilibru între solidaritate și responsabilitate, o diplomație fermă în domeniul migrației și o cooperare operațională eficace în interiorul și în afara Uniunii, dă rezultate, în special printr-o reducere treptată a numărului de sosiri ilegale începând din 2023 ([footnoteRef:2]).  [2: ()	Numărul trecerilor ilegale ale frontierei în UE înregistrează o scădere constantă, cifrele generale indicând o scădere cu 26 % în 2025, după o scădere de 38 % în 2024 pe toate rutele principale către Uniune. Cererile de protecție internațională urmează o tendință descendentă similară (-21 %).] 

O abordare a UE în ceea ce privește gestionarea migrației este indispensabilă pentru a răspunde așteptărilor cetățenilor, o abordare prin care UE să demonstreze că este în măsură să prevină migrația ilegală și să submineze activitatea rețelelor infracționale de introducere ilegală de migranți, să protejeze persoanele care fug din calea războiului și a persecuțiilor și să încurajeze talentele să vină în UE pentru a spori competitivitatea economiei noastre. 
[bookmark: _Hlk219874760][bookmark: _Hlk219874777]Majoritatea migranților care sosesc ilegal în Uniune și care se află în situație de ședere ilegală pe teritoriul acesteia nu sunt eligibili pentru nicio formă de protecție și nu au drept de ședere ([footnoteRef:3]). În plus, doar aproximativ un sfert dintre cei care nu au drept de ședere părăsesc efectiv teritoriul Uniunii ([footnoteRef:4]). Utilizarea abuzivă a unui sistem conceput pentru a oferi protecție celor care au cu adevărat nevoie nu poate fi tolerată. Această situație disfuncțională a creat lacune persistente în ceea ce privește șederea ilegală în Uniune – cu implicații ample pentru educație, locuințe și serviciile locale – subminând astfel încrederea publicului în capacitatea Europei de a gestiona migrația și de a-și modela politica în domeniul migrației ținând seama de interesele europene. De asemenea, aceasta are un impact asupra capacității Europei de a atrage forța de muncă suplimentară de care economiile noastre și piețele forței de muncă au nevoie urgent. În plus, începând din 2021, utilizarea migrației ca armă de către Belarus și Rusia a complicat și mai mult peisajul migrației și al securității din Uniune, creând noi forme de amenințări hibride care utilizează migrația în scopuri politice. [3: ()	Datele Eurostat indică o rată de recunoaștere de 51,4 % în 2024, rată care a scăzut la puțin peste 33 % în prima jumătate a anului 2025, ajungând la 42,8 % în al treilea trimestru al anului 2025. ]  [4: ()	Raportul anual privind azilul și migrația (2025), pe baza datelor Eurostat pentru perioada 1 iulie 2024 - 30 iunie 2025; https://eur-lex.europa.eu/legal-content/RO/ALL/?uri=CELEX:52025DC0795. ] 

90 % dintre persoanele care intră ilegal în UE fac acest lucru utilizând serviciile furnizate de grupuri infracționale și de rețele de introducere ilegală de migranți ([footnoteRef:5]), care pun în pericol viețile oamenilor în deșert și pe mare, îi privează de demnitate în urmărirea profitului și încalcă drepturile fundamentale. Introducerea ilegală de migranți alimentează un sistem infracțional care creează tensiune socială și insecuritate de-a lungul rutelor de migrație. Deși căutarea unei vieți mai bune în Uniunea Europeană poate fi legitimă, persoanele care nu au dreptul la protecție trebuie să utilizeze căile legale adecvate în acest scop. Fiecare călătorie efectuată în scopul introducerii ilegale de migranți evitată poate însemna o viață salvată.  [5: ()	https://www.europol.europa.eu/crime-areas/migrant-smuggling.] 

UE își menține angajamentul de a fi un spațiu ce protejează persoanele care fug din calea războiului și a persecuțiilor. Acordarea de protecție persoanelor care au nevoie de aceasta este o obligație în temeiul dreptului Uniunii și al dreptului internațional. Europa însăși oferă protecție unui număr mare de refugiați și, la nivel internațional, diplomația și sprijinul financiar al Uniunii contribuie la protejarea solicitanților de azil și a refugiaților găzduiți în țări terțe.
Sprijinul acordat ucrainenilor de către UE este cel mai recent exemplu elocvent al unei îndelungate tradiții care s-a dezvoltat treptat de-a lungul timpului. Cetățenii europeni i-au primit în casele lor pe refugiații care au fugit din calea războiului de agresiune al Rusiei împotriva Ucrainei ([footnoteRef:6]), care a provocat cel mai mare val de strămutări din Europa de la cel de Al Doilea Război Mondial, peste patru milioane de persoane strămutate aflându-se în prezent pe teritoriul Uniunii. Acordarea de protecție temporară cetățenilor ucraineni rămâne o prioritate pentru Uniune și statele membre, după cum este și sprijinirea întoarcerii acasă a acestora pentru a contribui la reconstrucția țării atunci când situația o va permite, pe baza unei abordări coordonate și treptate. În plus, în perioada 2015-2024, aproximativ 3,9 milioane de solicitanți de azil au primit un statut de protecție în UE, pe lângă beneficiarii de protecție temporară. Numai în 2024, aproximativ 438 000 de solicitanți de azil au beneficiat de protecție ([footnoteRef:7]).  [6: ()	Protecție temporară pentru persoanele care fug din Ucraina - statistici lunare - Statistici explicate - Eurostat. ]  [7: ()	https://ec.europa.eu/eurostat/web/interactive-publications/migration-2025#international-protection; primele 3 țări de origine sunt Siria, Afganistan și Venezuela.] 

Cu toate acestea, utilizarea abuzivă a sistemelor de azil ale statelor membre subminează capacitatea acestora de a oferi protecție și o primire adecvată persoanelor care au nevoie de aceasta, precum și de a oferi programe de integrare migranților care au drept de ședere în Uniune. În plus, aceste abuzuri subminează în egală măsură spațiul Schengen, deoarece deplasările secundare neautorizate subminează însăși ideea de liberă circulație fără frontiere interne. Pactul revizuiește sistemul european de migrație și azil, prevăzând un control sporit asupra migrației ilegale, simplificând normele și procedurile în materie de azil, sporind reziliența și gradul de pregătire și introducând instrumente dedicate gestionării posibilelor crize viitoare. 
Prevenirea migrației ilegale, protejarea persoanelor care fug din calea războiului și a persecuțiilor și încurajarea mobilității talentelor sunt în interesul reciproc al UE și al partenerilor săi. Deși Uniunea continuă să depună eforturi pentru a-și îmbunătăți sistemele de gestionare a migrației, cheia succesului în acest demers constă într-o bună cooperare cu țările partenere din afara UE. În cele din urmă, nicio țară nu poate aborda pe cont propriu provocările acestui fenomen global și toți partenerii ar trebui să joace un rol în cadrul unei abordări la nivelul întregii rute. Bazându-se în continuare pe un cadru intern solid, politica europeană în domeniul migrației ar trebui să pună un accent mai mare pe cooperarea cu țările partenere. În cooperare cu statele membre și în cadrul unei abordări de tip „Echipa Europa”, Comisia își va intensifica eforturile în această direcție.
Uniunea rămâne o destinație atractivă pentru turiști, studenți, cercetători și lucrători, peste 90 % dintre resortisanții țărilor terțe intrând în UE în mod legal și controlat. Aceștia au contribuit la dezvoltarea economiilor și a societăților noastre și au modelat culturile noastre. În 2024, 1,7 milioane de persoane au venit în UE în mod legal pentru a lucra și a studia ([footnoteRef:8]). Recenta digitalizare a politicilor UE în materie de gestionare a frontierelor și de vize îmbunătățește experiența călătorilor prin reducerea timpului de așteptare și simplificarea procedurilor, menținând în același timp cele mai înalte standarde de securitate. [8: ()	https://ec.europa.eu/eurostat/statistics-explained/index.php?title=Residence_permits_%E2%80%93_statistics_on_authorisations_to_reside_and_work.] 

UE este un continent deschis, conectat la nivel mondial, cu o populație activă în curs de îmbătrânire și în scădere, care în prezent se confruntă cu deficite de forță de muncă și de competențe în multe sectoare. Pentru a continua să se dezvolte economic, a stimula competitivitatea și a promova autonomia strategică deschisă, Uniunea trebuie să devină un magnet mondial pentru atragerea și păstrarea talentelor. În acest scop, Uniunea și statele sale membre ar trebui să elimine blocajele care încetinesc sistemele noastre, inclusiv în ceea ce privește prelucrarea cererilor de viză și recunoașterea calificărilor, și să extindă cooperarea strategică cu partenerii pentru a facilita accesul talentelor în Uniune și în statele membre, promovând sosirea studenților, a cercetătorilor și a lucrătorilor la toate nivelurile de competențe și maximizând potențialul uman al populației existente. 
O perspectivă pe termen mai lung ar trebui să țină seama, de asemenea, de evoluțiile tehnologice în curs, care deschid noi oportunități, încă neexploatate, pentru crearea unor procese de migrație mai eficace și mai sigure. Strategia urmărește să valorifice potențialul digitalizării și al inteligenței artificiale (IA) în domeniul migrației și azilului pentru a pune la dispoziția statelor membre instrumente moderne, sigure și eficiente de îmbunătățire a calității, a coerenței și a promptitudinii procesului decizional și de sporire a securității, îmbunătățind în același timp serviciile oferite cetățenilor. 
Prezenta strategie a fost elaborată în conformitate cu Regulamentul privind gestionarea azilului și migrației ([footnoteRef:9]), se bazează pe strategiile naționale prezentate de statele membre ([footnoteRef:10]) în conformitate cu regulamentul respectiv ([footnoteRef:11]) și ține seama de opiniile exprimate de Parlamentul European ([footnoteRef:12]), de statele membre și de diverse părți interesate, inclusiv de expertiza agențiilor UE. Scopul acesteia este de a oferi o viziune pentru o politică europeană în materie de migrație și azil care să consolideze coeziunea UE, să identifice căi de urmat inovatoare și să afirme rolul regional și global al UE în următorii cinci ani. Acțiunile din cadrul prezentei strategii se bazează pe respectarea drepturilor fundamentale în conformitate cu carta, precum și pe respectarea deplină a obligațiilor noastre internaționale. [9: ()	Articolul 8 din Regulamentul (UE) 2024/1351 al Parlamentului European și al Consiliului din 14 mai 2024 privind gestionarea azilului și migrației, de modificare a Regulamentelor (UE) 2021/1147 și (UE) 2021/1060 și de abrogare a Regulamentului (UE) nr. 604/2013; ELI: http://data.europa.eu/eli/reg/2024/1351/oj. ]  [10: ()	25 de state membre au prezentat Comisiei strategiile lor naționale; Danemarca nu are obligația de a prezenta o strategie națională, în timp ce Ungaria a informat Comisia că nu va prezenta o astfel de strategie.]  [11: ()	Articolul 7 din Regulamentul privind gestionarea azilului și migrației.]  [12: ()	Audierea Comisiei LIBE din 4 decembrie 2025.] 

În scopul atingerii principalelor obiective ale prezentei strategii – prevenirea migrației ilegale, protejarea persoanelor aflate în dificultate și atragerea de talente în UE – Uniunea ar trebui să se concentreze pe următoarele cinci priorități:


[bookmark: _Toc212842542]Intensificarea diplomației în domeniul migrației 
Bazându-se pe rezultatele concrete obținute în ultimii ani, Uniunea trebuie să se concentreze în următorii cinci ani pe continuarea eforturilor de prevenire a călătoriilor periculoase care pun în pericol viața oamenilor, de reducere a numărului de sosiri ilegale în UE și de reducere a presiunii asupra sistemelor de azil și migrație prin sprijinirea punerii în aplicare a reformelor prevăzute de pact și prin promovarea la nivel mondial a respectării drepturilor fundamentale ale migranților și refugiaților. 
Acțiunile în curs pentru implementarea în Uniune a unui sistem modern, echitabil și eficient de gestionare a migrației și de azil trebuie să fie completate de o diplomație eficace în domeniul migrației, care să promoveze interesele Uniunii fără a aduce atingere valorilor europene. Aceasta trebuie să se bazeze pe principiul conform căruia gestionarea migrației este o responsabilitate comună, toți actorii de-a lungul rutelor de migrație având un rol în acest proces. În următorii cinci ani, acest principiu va orienta acțiunea Uniunii în ceea ce privește consolidarea parteneriatelor cuprinzătoare existente și lansarea unora noi cu principalele țări de origine și de tranzit ale migrației, precum și cu principalele țări-gazdă ale refugiaților, asigurarea unui climat de încredere cu partenerii noștri și promovarea rolului UE ca actor central în dezbaterea globală și în eforturile de gestionare a migrației. Uniunea continuă să își definească relațiile cu țările terțe în chestiuni legate de migrație, promovându-și valorile și interesele și cooperând cu partenerii săi în ceea ce privește gestionarea presiunilor legate de migrație într-un mod reciproc avantajos, întrucât este în interesul nostru comun să colaborăm pentru a răspunde acestei provocări comune.
Diplomația în domeniul migrației ar trebui să fie cuprinzătoare, contribuind la prevenirea și controlul cu mai mult succes al plecărilor ilegale, la dezmembrarea rețelelor de introducere ilegală de migranți și la abordarea cauzelor profunde ale migrației, oferind protecție în apropierea locului de origine, precum și programe de relocare și alte căi complementare persoanelor care au nevoie de protecție. De asemenea, aceasta ar trebui să asigure returnarea și readmisia rapidă și eficace a propriilor resortisanți fără drept de ședere în Uniune și, pe de altă parte, să contribuie la atragerea lucrătorilor, a studenților și a cercetătorilor cu competențele și talentele care ar sprijini competitivitatea europeană, contribuind în același timp la dezvoltarea economică a țărilor de origine.
Aceste principii se reflectă deja în parteneriatele pe care UE le-a instituit cu diferite țări terțe în ultimii ani, în special cu Egipt, Iordania, Mauritania și Tunisia. De asemenea, acestea fac parte integrantă din Pactul pentru Mediterana ([footnoteRef:13]), care promovează o abordare a migrației bazată pe parteneriat și la nivelul întregii rute, ca parte a unei strategii globale cuprinzătoare ce vizează consolidarea relațiilor cu partenerii noștri din vecinătatea sudică. Uniunea ar trebui să promoveze în continuare această abordare, care oferă o mai mare stabilitate și oportunități reale și asigură cooperarea în ceea ce privește guvernanța eficace și bazată pe drepturi a migrației între UE și partenerii săi de-a lungul diferitelor rute. [13: ()	Comunicare comună către Parlamentul European, Consiliu, Comitetul Economic și Social European și Comitetul Regiunilor – Pactul pentru Mediterana – O mare, un pact, un viitor, https://eur-lex.europa.eu/legal-content/RO/TXT/HTML/?uri=CELEX:52025JC0026. ] 

Este important ca UE și statele sale membre să se angajeze într-o diplomație fermă în domeniul migrației prin consolidarea legăturilor cu alte politici și prin utilizarea de pârghii și stimulente, în conformitate cu apelurile Consiliului European ([footnoteRef:14]) din ultimii ani. Setul de instrumente de care dispune Uniunea include politica în domeniul vizelor, prin intermediul mecanismului prevăzut la articolul 25a din Codul de vize și al mecanismului privind suspendarea exceptării de la obligativitatea vizelor, precum și comerțul, prin revizuirea recent convenită a Regulamentului privind un sistem generalizat de preferințe tarifare, care va permite retragerea temporară a preferințelor comerciale în cazul lipsei de cooperare în materie de readmisie. Acest set de instrumente ar trebui extins și la finanțarea externă, astfel cum a propus Comisia în Regulamentul privind Europa globală pentru următorul cadru financiar multianual 2028-2034. Acesta ar trebui combinat cu instrumentele, pârghiile și stimulentele bilaterale ale statelor membre ale UE care urmează să fie mobilizate în sprijinul acțiunilor comune ale UE. Comisia și Înaltul Reprezentant vor explora, de asemenea, posibile noi stimulente și pârghii din alte domenii de politică, pentru a promova interesul UE și pentru a crea noi oportunități de cooperare internațională.  [14: ()	Consiliul European, 20 martie 2025, Concluzii, punctul 25, EUCO 1/25.] 

Uniunea va continua să participe activ la forurile multilaterale relevante pentru a clădi parteneriate fiabile și a îmbunătăți guvernanța migrației la nivel mondial. Printre acestea se numără Forumul internațional de analiză a migrației, preconizat a avea loc în mai 2026, în cadrul căruia se va discuta despre progresele înregistrate în punerea în aplicare a Pactului mondial al Organizației Națiunilor Unite pentru asigurarea unei migrații legale, desfășurate în condiții de siguranță și de ordine, precum și continuarea sprijinului pentru punerea în aplicare a Pactului mondial pentru refugiați. De asemenea, Uniunea va colabora cu Consiliul Europei în ceea ce privește abordarea provocărilor actuale reprezentate de migrația ilegală și de introducerea ilegală de migranți ([footnoteRef:15]). Comisia va contribui la procesul de reflecție în curs al Consiliului Europei în contextul inițiativei lansate în cadrul Conferinței ministeriale informale din 10 decembrie 2025 privind aplicarea Convenției europene a drepturilor omului, ținând seama pe deplin atât de obiectivele referitoare la protecția drepturilor, cât și la asigurarea securității. [15: ()	Provocări în materie de migrație: miniștrii din cadrul Consiliului Europei solicită o declarație politică în materie de drepturi – Portal.] 

Pentru a aborda cauzele profunde ale migrației ilegale, Uniunea și statele sale membre vor continua să depună eforturi pentru a combate sărăcia la nivel mondial, pentru a promova dezvoltarea economică, pacea și securitatea, în special prin sprijinirea în continuare a sistemului Organizației Națiunilor Unite, prin implicarea activă în reformele actuale, după caz, și prin încercarea de a oferi sprijinul necesar în contextul deficitelor de resurse fără precedent, în conformitate cu interesele UE. 
Abordarea la nivelul întregii rute și aprofundarea cooperării cu țările din vecinătatea UE
Comisia va continua să promoveze o abordare la nivelul întregii rute pentru a depăși provocările multidimensionale generate de fluxurile de migrație mixtă ale migranților economici și ale persoanelor care solicită protecție și pentru a sprijini țările terțe în consolidarea sistemelor lor de migrație, de gestionare a frontierelor, de azil și de returnare, inclusiv în consolidarea capacităților acestora de a oferi soluții adecvate de primire și protecție a solicitanților de azil și refugiaților, concentrându-se în principal pe țările apropiate de locurile de origine ale migranților. Acțiunile vor fi adaptate contextului individual și pot varia de la eforturile de combatere a introducerii ilegale de migranți și a traficului de persoane, gestionarea frontierelor, înregistrare, oferirea de protecție și consolidarea sistemelor de furnizare de servicii care includ comunitățile-gazdă până la gestionarea căilor legale și asigurarea returnării și readmisiei rapide, sigure și demne și a reintegrării durabile. 
Continuarea cooperării strânse cu organizațiile internaționale, precum Înaltul Comisariat al Națiunilor Unite pentru Refugiați (UNHCR), Organizația Internațională pentru Migrație (OIM) și alte organizații guvernamentale internaționale relevante, va fi esențială pentru a sprijini o abordare la nivelul întregii rute care să răspundă nevoilor specifice angajamentului internațional sporit al UE. Comisia urmărește să sprijine modalitățile inovatoare de promovare a unor spații sigure pentru protecția solicitanților de azil și a refugiaților mai aproape de țările lor de origine, să contribuie la prevenirea călătoriilor periculoase care conduc la pierderi de vieți omenești de-a lungul rutelor și să sprijine programele de returnare voluntară și de reintegrare din țările terțe în țările de origine. Abordarea la nivelul întregii rute ar putea include posibila înființare a unor centre multifuncționale sau consolidarea celor existente ([footnoteRef:16]) de-a lungul principalelor rute de migrație, de comun acord cu țara terță în cauză și în cooperare cu organizațiile internaționale.  [16: ()	De exemplu, în cadrul Programului de protecție, returnare și reintegrare a migranților pentru Africa Subsahariană (MPRR-SSA) https://international-partnerships.ec.europa.eu/policies/programming/projects/migrant-protection-return-and-reintegration-programme-sub-saharan-africa-mprr-ssa_en. ] 

Țările candidate și potențial candidate la aderarea la UE ar trebui să joace, de asemenea, un rol în gestionarea migrației. Instituirea unor sisteme eficiente de gestionare a azilului și a migrației și alinierea politicilor în materie de migrație, vize și gestionare a frontierelor la cele instituite de UE reprezintă o condiție prealabilă necesară pentru aderarea la Uniune. UE ar trebui, în special, să mențină o cooperare strânsă cu partenerii implicați în procesul de aderare și să le ofere sprijin acestora, punând accentul pe consolidarea gestionării frontierelor, pe combaterea introducerii ilegale de migranți și a traficului de persoane, pe sprijinirea alinierii la acquis-ul UE privind politicile în materie de migrație, azil și vize și pe îmbunătățirea readmisiei și a returnărilor. Agenția Uniunii Europene pentru Azil (EUAA), Agenția Europeană pentru Poliția de Frontieră și Garda de Coastă (Frontex) și Europol vor continua să le ofere sprijin partenerilor și să coopereze cu aceștia. Planul de acțiune al UE privind Balcanii de Vest a contribuit deja la o scădere semnificativă a trecerilor ilegale ale frontierei de-a lungul rutei Balcanilor de Vest, iar cooperarea ar trebui să continue în acest cadru. 
Prevenirea călătoriilor periculoase și salvarea de vieți omenești
Introducerea ilegală de migranți este o infracțiune odioasă, adesea transnațională, care exploatează oamenii, punându-le în pericol viața și demnitatea, în beneficiul economic al rețelelor infracționale, sau care este utilizată de actori statali cu scopul de a submina securitatea Uniunii. Aceasta subminează sistemul nostru de gestionare a migrației și generează provocări în ceea ce privește protecția frontierelor noastre externe. Nu organizațiile infracționale, ci UE și statele sale membre trebuie să fie cele care decid cine intră în Uniune și în ce circumstanțe. 
Pentru a submina modelul de afaceri al persoanelor care introduc ilegal migranți și pentru a preveni plecările ilegale și pierderile de vieți omenești, UE trebuie să își continue eforturile de consolidare a capacităților partenerilor noștri de control și gestionare a frontierelor la intrare și la ieșire, precum și de mobilizare a capacității lor de căutare și salvare, de reducere la minimum a incidentelor și de protejare a persoanelor împotriva riscurilor grave. Cu cât intervenția de-a lungul rutei este mai rapidă, cu atât șansele de prevenire a incidentelor și a deceselor sunt mai mari. Inițiativele recente ale UE au contribuit la prevenirea cu mai mult succes a călătoriilor periculoase. 
Pentru a oferi un răspuns eficient, UE trebuie să depună, de asemenea, eforturi în vederea consolidării cooperării internaționale, transformând Alianța mondială pentru combaterea introducerii ilegale de migranți într-un cadru de cooperare solid, pe termen lung, care să reunească părțile interesate pentru a preveni introducerea ilegală de migranți, pentru a răspunde acestei provocări și pentru a crea alternative sigure la imigrația ilegală.
[bookmark: _Hlk220052384]Pe baza rezultatelor obținute în primii doi ani de la înființare, cea de a 2-a Conferință internațională a Alianței mondiale pentru combaterea introducerii ilegale de migranți din 10 decembrie 2025 a pregătit terenul pentru instituirea unei cooperări structurate corespunzătoare ambițiilor mai mari ale Uniunii. Partenerii care au aprobat declarația comună ([footnoteRef:17]) s-au angajat să respecte un set de principii, angajamente și responsabilități comune în scopul consolidării cooperării internaționale în ceea ce privește combaterea introducerii ilegale de migranți în mod colectiv și la nivel mondial, în cadrul unei abordări la nivelul întregii rute și în spiritul responsabilității comune. Reuniunile anuale ale înalților funcționari vor impulsiona acțiunile inițiate în vederea punerii în aplicare a priorităților și a promovării unei coerențe sporite și a unei planificări comune, în timp ce conferințele ministeriale vor asigura un angajament politic susținut. Acest lucru va intensifica coordonarea și va spori impactul diferitelor inițiative regionale și tematice (de exemplu, procesele de la Budapesta, Khartoum, Niamey, Praga și Rabat, Eurofront și El PAcCTO cu America Latină și zona Caraibilor), precum și al G7 și al activității desfășurate de UNODC și de Consiliul Europei, în vederea raționalizării în continuare a acțiunilor și a creării de sinergii. [17: ()	https://home-affairs.ec.europa.eu/document/download/54b4208d-d928-4177-aac3-c70c4f6b2745_en?filename=Global%20Alliance%20Joint%20Declaration_final.pdf.] 

Rețelele de introducere ilegală de migranți utilizează în mod abuziv platformele digitale, criptoactivele și alte tehnologii pentru a-și promova activitățile ilicite, pentru a-și alimenta operațiunile și pentru a ascunde câștigurile ilegale. Una dintre prioritățile Alianței mondiale va fi combaterea „utilizării tehnologiilor digitale în scopul introducerii ilegale de migranți”, intensificând colaborarea cu platformele digitale și cu furnizorii de tehnologie. În același timp, trebuie să utilizăm tehnologia în avantajul nostru, dotând autoritățile de aplicare a legii cu noi instrumente și tehnologii, inclusiv capacități analitice bazate pe IA, pentru a prelucra și a conecta seturi vaste de date și a le permite astfel să fie întotdeauna cu un pas înaintea persoanelor care introduc ilegal migranți. În acest scop, Europol, al cărui rol a fost recent consolidat prin Centrul său de combatere a introducerii ilegale de migranți ([footnoteRef:18]), își va consolida activitatea operațională de combatere a acțiunilor online ale persoanelor care introduc ilegal migranți. De asemenea, Comisia își va aprofunda parteneriatul strategic cu Biroul Națiunilor Unite pentru Droguri și Criminalitate (UNODC) pentru a aborda dimensiunea online a introducerii ilegale de migranți și pentru a stopa fluxurile financiare ilicite printr-o abordare de „urmărire a banilor”. Acest lucru necesită utilizarea informațiilor financiare și schimbul securizat de informații în scopul identificării infractorilor la toate nivelurile. În plus, identificarea digitală de ultimă generație și serviciile de încredere pot facilita aplicarea de noi măsuri de combatere a fraudei și a furtului de identitate, precum și de sprijinire a digitalizării și a automatizării controalelor la frontieră. [18: () IP_25_2229_RO.pdf.] 

Utilizarea mijloacelor comerciale de transport, în principal pe cale aeriană, constituie în prezent un mod de operare consacrat al rețelelor de introducere ilegală de migranți, care aduc migranți în țări terțe apropiate de UE sau învecinate cu aceasta, de unde aceștia încearcă apoi să intre ilegal în UE. Pe baza rezultatelor pozitive obținute prin utilizarea unui set de instrumente ([footnoteRef:19]) care abordează aceste activități, UE va colabora cu principalele părți interesate în ceea ce privește acțiunile subsecvente documentului de lucru al Organizației Aviației Civile Internaționale (OACI) ([footnoteRef:20]), cu scopul de a elabora abordări comune și de a explora acțiuni comune care ar putea fi aprobate de principalele țări partenere și părți interesate din domeniul aviației, inclusiv în contextul OACI. [19: ()	Set de instrumente care abordează utilizarea mijloacelor comerciale de transport pentru a facilita migrația ilegală către UE, https://home-affairs.ec.europa.eu/toolbox-addressing-use-commercial-means-transport-facilitate-irregular-migration-eu_en.]  [20: ()	https://www.icao.int/sites/default/files/Meetings/a42/Documents/WP/wp_449_en.pdf.] 

Ca parte a eforturilor de a dota țările aflate de-a lungul rutelor de migrație cu instrumentele necesare pentru gestionarea migrației și combaterea introducerii ilegale de migranți, UE va oferi sprijin partenerilor în îmbunătățirea capacităților necesare pentru consolidarea răspunsului judiciar și al autorităților de aplicare a legii și va stabili canale solide de cooperare, inclusiv prin intermediul echipelor comune de anchetă. Aceste eforturi vor avea ca scop identificarea, anchetarea și urmărirea penală mai eficace a rețelelor de introducere ilegală de migranți. În cele din urmă, acest lucru ar trebui să conducă la un număr mai mare de urmăriri penale încheiate cu succes și de sancțiuni semnificative, făcând din introducerea ilegală de migranți o activitate infracțională mai riscantă, mai complexă și mai puțin profitabilă. UE ar trebui să se poată baza pe o rețea de parteneri implicați în combaterea introducerii ilegale de migranți de-a lungul rutelor, pentru a obține date și informații în timp real cu privire la fluxurile de migrație, ajutând țările aflate de-a lungul rutelor să fie pregătite pentru astfel de situații. Acționând în coordonare cu statele membre, Comisia va coopera cu Interpol, Europol, Eurojust, Frontex și cu principalele organizații internaționale, bazându-se, de asemenea, pe sprijinul Rețelei europene de ofițeri de legătură în materie de imigrație. 
O provocare majoră generată de introducerea ilegală de migranți este faptul că infractorii care organizează și desfășoară astfel de activități locuiesc adesea în afara UE și, prin urmare, se află în afara jurisdicției statelor membre. În paralel cu propunerea discutată de Parlamentul European și de Consiliu ce vizează consolidarea cadrului legislativ al UE privind prevenirea facilitării migrației ilegale ([footnoteRef:21]), UE lucrează la un nou regim de sancțiuni împotriva persoanelor care introduc ilegal migranți și a traficanților de persoane, în special a infractorilor de mare importanță, cu scopul de a le îngheța activele, de a-i priva de profiturile obținute din infracțiuni și de a le restricționa capacitatea de a intra în UE, în deplină complementaritate cu măsurile de justiție penală.  [21: ()	Propunere de Directivă a Parlamentului European și a Consiliului de stabilire a unor norme minime de prevenire și combatere a facilitării intrării, tranzitului și șederii neautorizate în Uniune și de înlocuire a Directivei 2002/90/CE a Consiliului și a Deciziei-cadru 2002/946/JAI a Consiliului; EUR-Lex – 52023PC0755 – RO – EUR-Lex.] 

Parteneriatele strategice și cuprinzătoare încheiate de UE cu Egipt, Iordania și Tunisia și parteneriatul privind migrația încheiat cu Mauritania, precum și o colaborare sporită cu parteneri-cheie, inclusiv cu Liban, Maroc, Senegal și Turcia, au contribuit la o scădere semnificativă a numărului de treceri ilegale observate pe rutele est-mediteraneeană, central-mediteraneeană și atlantică ([footnoteRef:22]). De asemenea, Comisia își extinde sprijinul acordat Libiei în ceea ce privește capacitatea de căutare și salvare și acțiunile legate de protecție, returnări umanitare și evacuări, în conformitate cu dreptul internațional și cu respectarea drepturilor omului. În cooperare cu toate părțile interesate relevante, Comisia va continua să colaboreze cu țările terțe în vederea consolidării eforturilor de căutare și salvare, a combaterii introducerii ilegale de migranți și a traficului de persoane, a protejării persoanele strămutate și a îmbunătățirii cooperării în materie de returnare și readmisie din UE și din alte țări terțe, asigurând respectarea deplină a drepturilor fundamentale și a obligațiilor internaționale. [22: ()	Raportul anual privind azilul și migrația (2025); pe baza datelor Frontex, în perioada 1 iulie 2024 - 30 iunie 2025, numărul sosirilor pe ruta central-mediteraneeană, pe ruta atlantică și pe ruta est-mediteraneeană a scăzut cu 40 %, 25 % și, respectiv, 11 % în comparație cu perioada de raportare anterioară. ] 

Numărul tot mai mare de migranți introduși ilegal prin Canalul Mânecii din Franța către Regatul Unit necesită un răspuns solid pentru a combate migrația ilegală și criminalitatea organizată, făcând totodată tot posibilul pentru a preveni pierderea altor vieți omenești pe mare. În urma declarației comune a liderilor din cadrul summitului UE-Regatul Unit din mai 2025 și în contextul Alianței mondiale pentru combaterea introducerii ilegale de migranți, UE își intensifică cooperarea cu Regatul Unit. În acest context, proiectul-pilot convenit de Franța și Regatul Unit și sprijinit de Comisie este util pentru a descuraja aceste călătorii periculoase și pentru a aborda această situație dificilă la frontiera externă a UE.
Sprijinirea țărilor partenere în consolidarea sistemelor lor de azil și de protecție  
La sfârșitul lunii iunie 2025, peste 117 milioane de persoane din întreaga lume erau strămutate forțat ([footnoteRef:23]). Această cifră aproape s-a dublat în ultimii zece ani, reflectând aproape un deceniu de creșteri de la an la an. Două treimi dintre persoanele strămutate forțat locuiesc în zone învecinate țărilor lor de origine, fiind găzduite adesea în țări cu venituri mici și medii. Rămânerea în regiunea în care se acordă protecție efectivă aduce beneficii persoanelor strămutate și refugiaților, deoarece reduce riscurile călătoriilor periculoase și suferința umană aferentă și ajută statele să gestioneze provocările legate de migrație în conformitate cu obligațiile internaționale.  [23: ()	UNHCR - Refugee Data Finder - Indicatori-cheie, https://www.unhcr.org/refugee-statistics.] 

Pe baza rezultatelor obținute în cadrul instrumentului IVCDCI - Europa globală, Comisia va continua să sprijine programele de consolidare a sistemelor naționale de azil, a cadrelor de primire și protecție și a gestionării migrației în țările terțe. Se va acorda sprijin pentru reformele juridice și instituționale și pentru consolidarea capacităților în ceea ce privește sistemele de stabilire a statutului de refugiat, de înregistrare și de documentare în mai multe țări partenere. Această activitate va fi legată în continuare de dialogurile și parteneriatele regionale cu principalele țări de origine și de tranzit. În plus, Comisia va continua să ofere servicii de protecție și soluții durabile persoanelor strămutate forțat. 
Promovarea căilor de acces la protecție
Crearea de căi legale pentru protejarea persoanelor care au nevoie de protecție este o dovadă concretă a faptului că UE își asumă responsabilitățile la nivel mondial. În același timp, căile legale servesc obiectivului de gestionare a sosirilor într-un mod ordonat și sigur, scoțând din ecuație persoanele care introduc ilegal migranți și călătoriile periculoase. Acestea reprezintă și un instrument strategic care poate consolida cooperarea UE cu țările partenere, ca parte a unei abordări holistice, cuprinzătoare și la nivelul întregii rute a gestionării migrației. Aceste căi contribuie la reducerea presiunii asupra partenerilor respectivi, promovând capacitatea de îmbunătățire a condițiilor lor de primire și de protecție internațională, și completează politicile noastre menite să prevină deplasările ulterioare periculoase din țările de origine. Prin urmare, acestea ar trebui să fie integrate în cadrul mai larg de cooperare cu țările partenere. Astfel, UE ar trebui să își intensifice ambițiile în ceea ce privește relocarea și admisia umanitară, ca parte integrantă a setului său de instrumente referitor la diplomația în domeniul migrației.
Suprasolicitarea capacității sistemelor naționale de primire, precum și alți factori politici și financiari semnificativi au dus la o reducere a locurilor pe care statele membre ale UE le pot oferi pentru perioada 2026-2027 în planul de relocare și de admisie umanitară al Uniunii ([footnoteRef:24]). Cu toate acestea, o gestionare mai eficace a migrației prin punerea în aplicare a pactului ar trebui să creeze condițiile pentru planuri mai ambițioase de relocare și de admisie umanitară în următorii ani. [24: ()	Decizia (UE) 2025/702 a Consiliului din 17 martie 2025 de autorizare a Comisiei Europene să participe, în numele Uniunii, la negocierile pentru un instrument internațional de instituire a unei comisii internaționale de despăgubire pentru Ucraina; ELI: http://data.europa.eu/eli/dec/2025/702/oj.] 

Sprijinirea returnărilor din țări terțe
Începând din 2016, UE și-a sporit în mod semnificativ sprijinul pentru returnările voluntare durabile din țările de tranzit către țările de origine ale migranților. Acest lucru a ajutat țările terțe să reducă presiunea asupra sistemelor lor și numărul de sosiri ilegale în UE, oferind, de asemenea, o oportunitate pentru migranții blocați fără nicio perspectivă de protecție și fără niciun mijloc de a se întoarce pe cont propriu, protejându-i de abuzurile persoanelor care introduc ilegal migranți. Finanțarea din instrumentul IVCDCI - Europa globală integrat în actualul cadru financiar multianual se ridică până în prezent (2021-2025) la peste 1 miliard EUR, sprijinind returnarea din țările terțe și reintegrarea și consolidând asumarea responsabilității de către țările terțe și capacitățile acestora de a gestiona reintegrarea prin mecanisme naționale de îndrumare, în Africa de Nord, în Africa Subsahariană, precum și în Asia. Unul dintre principalele programe de sprijinire a returnării și reintegrării resortisanților țărilor terțe este Programul de protecție, returnare și reintegrare a migranților (MPRR). Acesta contribuie la protecția migranților vulnerabili și blocați, inclusiv prin returnarea voluntară asistată din Africa de Nord și Sahel, precum și la reintegrarea durabilă a acestora în Africa Subsahariană. MPRR a sprijinit returnarea a peste 127 500 de persoane și reintegrarea a peste 106 600 în perioada decembrie 2022-noiembrie 2025. Prin actualul instrument IVCDCI - Europa globală, programul MPRR pentru Africa de Nord și Africa Subsahariană a primit până în prezent o finanțare de peste 650 de milioane EUR, din totalul de 1 miliard EUR alocat pentru returnare și reintegrare în cadrul IVCDCI - Europa globală în perioada 2021-2025 ([footnoteRef:25]). Sprijinirea returnărilor voluntare către Africa Subsahariană și alte țări-cheie de origine, precum și eforturile de dezvoltare a sistemelor naționale de reintegrare vor rămâne componente importante ale diplomației UE în domeniul migrației.  [25: ()	Programul de protecție, returnare și reintegrare a migranților pentru Africa Subsahariană (MPRR-SSA) - Parteneriate Internaționale, https://international-partnerships.ec.europa.eu/policies/programming/projects/migrant-protection-return-and-reintegration-programme-sub-saharan-africa-mprr-ssa_en.] 

Comisia va promova în continuare returnarea voluntară asistată și reintegrarea din țările terțe în contextul cooperării sale strategice cu acestea, lucrând în cooperare cu statele membre și cu țările terțe în cauză și cu sprijinul programului de reintegrare al UE condus de Frontex și al actorilor internaționali, cum ar fi OIM. Acțiunile de consolidare a returnărilor voluntare din țările terțe sunt corelate cu eforturile de consolidare a returnării și a readmisiei resortisanților țărilor terțe aflați în situație de ședere ilegală în UE (a se vedea secțiunea 5).
Frontiere puternice ale UE pentru sporirea controlului și a securității
Menținerea integrității frontierelor externe ale Uniunii și a spațiului Schengen ca un spațiu fără controale la frontierele interne este un element-cheie al unei abordări integrate și cuprinzătoare a gestionării migrației. 
Pentru a realiza acest lucru, Uniunea trebuie să mențină frontiere externe puternice, care să poată garanta securitatea și ordinea, să asigure un control eficace asupra intrărilor ([footnoteRef:26]) și șederilor legale în Uniune, prevenind în același timp intrările și șederile ilegale. Alături de un cadru juridic solid care să prevină abuzurile și deplasările secundare neautorizate în interiorul UE, astfel cum a fost introdus prin pact, protecția eficace a frontierelor externe ale UE ar trebui să îmbunătățească și situația la frontierele interne ale UE, să faciliteze buna funcționare a spațiului Schengen și să consolideze încrederea reciprocă între statele membre. [26: ()	Regula de bază, stabilită de Codul Frontierelor Schengen [articolul 5 alineatul (3)], rămâne aceea că frontierele externe nu ar trebui să fie trecute decât pe la punctele de trecere a frontierei, nerespectarea acestei reguli putând atrage după sine aplicarea de sancțiuni.] 

În același timp, apar în mod constant noi provocări la frontiere, care afectează securitatea și integritatea teritorială a Uniunii și a statelor sale membre. Începând din 2021, amenințările hibride legate de instrumentalizarea migranților și de utilizarea migrației ca armă de către Rusia și Belarus s-au intensificat și mai mult în contextul războiului de agresiune al Rusiei împotriva Ucrainei. Uniunea nu poate permite actorilor ostili să abuzeze de valorile și principiile sale, inclusiv de dreptul la azil, și să îi submineze democrațiile. Ca parte a răspunsului său, care include acțiuni diplomatice și legislative, în 2024, Comisia a publicat, în sprijinul statelor membre ale UE, o comunicare ([footnoteRef:27]) pentru contracararea amenințărilor hibride generate de utilizarea migrației ca armă și pentru consolidarea securității la frontierele externe ale UE și a oferit finanțare pentru consolidarea capacităților acestora de supraveghere a frontierelor. În următorii cinci ani, Uniunea trebuie să fie în continuare pe deplin pregătită să facă față provocărilor sau amenințărilor emergente.  [27: ()	Comunicare a Comisiei către Parlamentul European și Consiliu privind contracararea amenințărilor hibride generate de utilizarea migrației ca armă și consolidarea securității la frontierele externe ale UE; https://eur-lex.europa.eu/legal-content/RO/TXT/HTML/?uri=CELEX:52024DC0570. ] 

Uniunea intenționează să dezvolte în continuare o gestionare europeană integrată a frontierelor (GEIF) solidă și eficace, prezentând cea de a doua strategie GEIF în 2028, sprijinită de tehnologii și infrastructuri informatice de ultimă generație, având ca ramuri operaționale agențiile Frontex și eu-LISA. Revizuirea Regulamentului Frontex, planificată pentru 2026, va analiza modalitățile de consolidare în continuare a mandatului agenției în domeniul protecției frontierelor și de consolidare a corpului său permanent, permițându-i să își extindă prezența și să își consolideze sprijinul operațional acordat statelor membre și țărilor terțe.
Un control mai eficace al accesului pe teritoriul UE și în spațiul Schengen
Odată cu implementarea treptată a sistemului de intrare/ieșire (EES), începută în octombrie 2025, UE pune în funcțiune cel mai avansat sistem digital de gestionare a frontierelor la nivel mondial. EES transformă controlul la frontiere prin îmbunătățirea capacității de monitorizare a intrărilor și ieșirilor din UE, precum și a persoanelor care depășesc durata de ședere autorizată, și prin îmbunătățirea fluxului de informații între sisteme și autorități, asigurând un răspuns mai eficient și mai eficace la provocările în continuă evoluție în materie de migrație și securitate.
Ca etapă următoare, Uniunea se axează pe lansarea noii baze de date privind gestionarea migrației (Eurodac) până la jumătatea anului 2026, precum și a Sistemului european de informații și de autorizare privind călătoriile (ETIAS) până la sfârșitul anului 2026. Implementarea deplină a interoperabilității tuturor sistemelor, inclusiv a sistemului de informații privind vizele (VIS), este planificată pentru următorii ani.
eu-LISA, Agenția UE pentru gestionarea sistemelor informatice la scară largă, va avea în continuare un rol esențial în realizarea acestei transformări digitale. Propunerea privind CFM prevede o creștere semnificativă a resurselor agenției pentru a-i oferi mijloacele necesare pentru dezvoltarea și punerea în funcțiune a tuturor componentelor sistemelor informatice la scară largă care intră în sfera sa de competență.
În plus, începând cu jumătatea anului 2026, statele membre vor iniția, ca parte a punerii în aplicare a pactului, procedura de screening al resortisanților țărilor terțe care sosesc în UE fără a îndeplini condițiile de intrare în spațiul Schengen. Prin aceasta se va asigura faptul că persoanele care sosesc ilegal la frontierele externe ale UE sunt supuse unor controale de identitate, de securitate, de sănătate și de vulnerabilitate și vor fi direcționate către procedura adecvată. În acest sens, revizuirea majoră la jumătatea anului 2026 a Eurodac, baza centrală de date biometrice a UE, va pune la dispoziția autorităților un sistem informatic de gestionare a migrației pentru supravegherea, gestionarea și controlul într-o manieră cuprinzătoare și digitală a azilului și migrației în UE. Noile proceduri obligatorii de azil și de returnare la frontieră vor îmbunătăți controlul asupra frontierelor noastre, consolidându-ne capacitatea de prevenire a intrărilor ilegale și sporind eficacitatea sistemelor noastre de azil și de returnare. Solicitanților care prezintă o probabilitate scăzută de a obține protecție în UE, care au fost identificați ca prezentând un risc pentru securitatea internă a UE sau care induc în eroare autoritățile nu li se va permite să intre în Uniune, aceștia fiind procesați rapid la frontieră. Respectarea drepturilor fundamentale, inclusiv a drepturilor copilului, în cursul procedurii de screening și al procedurii de azil la frontieră va fi monitorizată prin intermediul mecanismelor naționale de monitorizare independente.
Utilizarea tehnologiei pentru gestionarea și protecția frontierelor Uniunii
În următorii cinci ani, Uniunea va continua să își consolideze capacitățile bazate pe informații pentru a-și proteja frontierele externe și pentru a asigura o conștientizare cuprinzătoare a situației și o capacitate de reacție adecvată. În acest scop, EUROSUR asigură deja o supraveghere de ultimă generație și consolidează capacitatea Uniunii de monitorizare și de control al frontierelor externe comune ale spațiului Schengen prin schimbul aproape în timp real de informații referitoare la migrația ilegală și criminalitatea transfrontalieră. Vor fi esențiale îmbunătățiri suplimentare în ceea ce privește funcționarea EUROSUR, precum și utilizarea tehnologiilor moderne în supravegherea frontierelor, inclusiv utilizarea tactică a dronelor și a capacităților anti-drone. Comisia va evalua modul în care Frontex ar putea sprijini statele membre în achiziționarea unor astfel de echipamente și ar putea oferi formarea necesară. În plus, mediul comun pentru schimbul de informații (CISE), care asigură un schimb structurat și securizat de informații între autoritățile maritime din UE, va continua să joace un rol în creșterea gradului de conștientizare cu privire la activitățile maritime și în sprijinirea răspunsurilor la migrația ilegală.
Noile inițiative vor stimula și mai mult digitalizarea gestionării frontierelor UE și vor facilita intrarea călătorilor de bună-credință. Digitalizarea procedurilor în materie de vize, convenită în iunie 2023 și care urmează să fie pusă în aplicare până în 2030, va facilita depunerea de către călători a cererilor de viză Schengen și prelucrarea mai rapidă a cererilor de către autoritățile naționale. În același timp, propunerea privind digitalizarea documentelor de călătorie ([footnoteRef:28]), odată adoptată de către Parlamentul European și de către Consiliu, inclusiv prin valorificarea portofelului UE pentru identitatea digitală, va confirma o dată în plus poziția de lider mondial a UE în ceea ce privește gestionarea sigură, eficientă și favorabilă călătorilor a frontierelor. Comisia va propune, de asemenea, norme actualizate ale UE privind modelul uniform de permis de ședere pentru resortisanții țărilor terțe, în vederea abordării lacunelor în materie de securitate și a altor provocări ([footnoteRef:29]). [28: ()	Propunere de Regulament al Parlamentului European și al Consiliului de instituire a unei aplicații pentru transmiterea electronică a datelor privind călătoriile („aplicația UE pentru credențiale digitale de călătorie”) și de modificare a Regulamentelor (UE) 2016/399 și (UE) 2018/1726 ale Parlamentului European și ale Consiliului și a Regulamentului (CE) nr. 2252/2004 al Consiliului în ceea ce privește utilizarea credențialelor digitale de călătorie; https://eur-lex.europa.eu/legal-content/RO/TXT/?uri=celex:52024PC0670. ]  [29: ()	Printre provocările care afectează statele membre se numără creșterile bruște ale fluxurilor de migrație (fapt care implică necesitatea eliberării unui număr mare de cărți de identitate într-un timp scurt, precum și costuri ridicate), fluctuațiile lanțurilor globale de aprovizionare pentru producția de cărți nepersonalizate și deficite ale anumitor componente necesare pentru producție. Aceste provocări s-au manifestat cu precădere în timpul pandemiei de COVID-19 și după invadarea pe scară largă a Ucrainei de către Rusia.] 

[bookmark: _Hlk219718878]Ar trebui să se acorde prioritate implementării noilor tehnologii, inclusiv a instrumentelor de inteligență artificială (IA) de încredere și centrate pe factorul uman, atât la nivelul Uniunii, cât și la nivel național, cu scopul de a anticipa evoluțiile și de a consolida gradul de pregătire și reziliența frontierelor externe ale UE. Acestea includ modele care contribuie la identificarea activelor sau a navelor care prezintă nereguli ce impun verificări sau investigații suplimentare (cum ar fi cele legate de pericole sau de activități ilegale). Acestea vor contribui la sprijinirea activităților de combatere a introducerii ilegale de migranți sau a operațiunilor de căutare și salvare; la îmbunătățirea recunoașterii obiectelor precum vehiculele sau navele; la analiza rapidă a unor seturi mari de date eterogene și la utilizarea recunoașterii biometrice pentru controale sigure și fiabile și pentru facilitarea călătoriilor, precum și pentru combaterea furtului de identitate. Multe dintre aceste instrumente sunt în curs de dezvoltare și vor continua să fie dezvoltate cu sprijinul programelor de cercetare și dezvoltare ale Comisiei ([footnoteRef:30]), fiind depuse eforturi pentru dezvoltarea acestora folosind soluții europene.  [30: ()	Study on strengthening EU-funded security research and innovation – 20 years of EU-Funded Civil Security Research and Innovation – Final report (Studiu privind consolidarea cercetării și inovării în domeniul securității finanțate de UE – 20 de ani de cercetare și inovare în domeniul securității civile finanțate de UE – Raport final); https://data.europa.eu/doi/10.2837/0004501.] 

Comisia va utiliza IA pentru analiza datelor și identificarea tendințelor la frontierele externe, ajutând autoritățile să facă schimb de informații prin intermediul unor instrumente mai avansate, să anticipeze evoluțiile și riscurile și să răspundă la acestea, în conformitate cu Regulamentul UE privind IA ([footnoteRef:31]). Împreună cu Frontex, eu-LISA și statele membre, Comisia va dezvolta, va testa și, după caz, va sprijini implementarea instrumentelor bazate pe IA pentru analiza riscurilor, conștientizarea situației și gestionarea identității la frontierele externe. În cadrul componentei de cercetare și inovare a GEIF prevăzute în Regulamentul Frontex ([footnoteRef:32]), Frontex își va exercita atribuțiile de cercetare și inovare pentru a planifica și a pune în aplicare proiecte-pilot, pentru a testa și a valida soluții tehnologice în contexte operaționale și pentru a partaja rezultatele, orientările și formarea aferentă cu autoritățile naționale. De asemenea, UE va dezvolta o capacitate europeană independentă pentru sistemele de recunoaștere automată a identității, în scopul gestionării migrației și a frontierelor, pe baza sistemelor informatice la scară largă existente în acest domeniu. Orice componente de IA ale acestor sisteme vor fi dezvoltate și implementate în conformitate cu normele relevante ale UE, urmărind în același timp o reducere a dependențelor strategice de furnizorii din afara UE. [31: ()	Regulamentul (UE) 2024/1689 al Parlamentului European și al Consiliului din 13 iunie 2024 de stabilire a unor norme armonizate privind inteligența artificială și de modificare a Regulamentelor (CE) nr. 300/2008, (UE) nr. 167/2013, (UE) nr. 168/2013, (UE) 2018/858, (UE) 2018/1139 și (UE) 2019/2144 și a Directivelor 2014/90/UE, (UE) 2016/797 și (UE) 2020/1828 (Regulamentul privind inteligența artificială) (Text cu relevanță pentru SEE), ELI: http://data.europa.eu/eli/reg/2024/1689/oj. ]  [32: ()	În conformitate, în special, cu articolul 10 alineatul (1) litera (x) și cu articolul 66 din Regulamentul Frontex.] 

Un sistem de azil și migrație ferm, echitabil și adaptabil 
Pactul privind migrația și azilul este o reformă esențială care stabilește un temei juridic solid pentru o modalitate echitabilă și mai eficientă de gestionare a migrației. Acesta introduce o abordare cuprinzătoare care vizează consolidarea politicii UE în materie de azil, migrație și gestionare a frontierelor. Pactul instituie proceduri rapide și eficiente în materie de azil, cu garanții solide pentru solicitanți, și îmbunătățește procesele în interiorul Uniunii și la frontierele sale externe. Prin intermediul pactului, UE instituie un sistem eficace de solidaritate și responsabilitate pentru gestionarea în mod colectiv a migrației, în care niciun stat membru care se confruntă cu presiuni nu este nevoit să le facă față singur. Un sistem echitabil și bine gestionat, care oferă garanții împotriva abuzurilor, protejează copiii, persoanele vulnerabile și drepturile fundamentale ale persoanelor și permite Uniunii să depășească provocările din domeniul migrației și azilului. 
Prin urmare, în următorii cinci ani este necesar să se pună în continuare accentul pe punerea în aplicare și operaționalizarea pactului. Punerea în aplicare a pactului în statele membre este în plină desfășurare și, având în vedere amploarea reformelor, anii următori vor fi esențiali pentru consolidarea noilor sisteme de gestionare a azilului și a migrației în întreaga Uniune, ținând seama, de asemenea, de jurisprudența Curții de Justiție a Uniunii Europene și a Curții Europene a Drepturilor Omului. Pactul constituie, de asemenea, baza necesară pe care putem continua să construim. Comisia va explora măsuri de introducere a unor aspecte inovatoare, de consolidare a coordonării operaționale și de valorificare deplină a oportunităților oferite de noul cadru juridic pentru a spori eficiența și sustenabilitatea procedurilor de azil. Această activitate se va baza pe necesitatea ca politicile Uniunii să rămână flexibile și adaptabile și să anticipeze domeniile în care sunt necesare îmbunătățiri și inițiative complementare. 
Vor fi necesare o abordare la nivelul întregii administrații și un efort coordonat între diferitele departamente și agenții guvernamentale, atât la nivelul Uniunii, cât și la nivelul statelor membre. Acest lucru ar trebui să asigure colaborarea între agenții, promovând politici care se sprijină reciproc și punerea în aplicare coerentă a acestora în toate sectoarele și la toate nivelurile de guvernare, inclusiv la nivel regional și local. 
Sistemul judiciar trebuie să dispună de resurse și de formare adecvate în ceea ce privește reformele pentru o bună funcționare a sistemului global de migrație și azil. Coordonarea fără sincope între prelucrarea administrativă a cererilor de azil și sistemul judiciar va fi deosebit de importantă. Prin integrarea corespunzătoare a structurilor administrative, a sistemelor de supraveghere judiciară și a canalelor de comunicare, entitățile administrative și judiciare pot accelera procesele și pot reduce la minimum blocajele. 
Pregătirea și planificarea pentru situații neprevăzute sunt esențiale pentru gestionarea mai eficace a migrației printr-o mai bună anticipare a situațiilor emergente. Comisia și-a consolidat capacitatea de a elabora previziuni și scenarii privind viitoarele sosiri și cereri de protecție internațională și dezvoltă o capacitate de analiză prospectivă care poate sprijini deciziile operaționale și de politică, precum și pregătirea, planificarea pentru situații neprevăzute și reziliența statelor membre ([footnoteRef:33]).  [33: ()	Pe baza studiului prospectiv global al Centrului Comun de Cercetare al Comisiei, care urmează să fie publicat în 2026. ] 

Un sistem modern de azil ar trebui să se sprijine, de asemenea, pe evoluțiile tehnologice. Până la sfârșitul perioadei de cinci ani a prezentei strategii, statele membre ar trebui să poată desfășura procedurile de azil utilizând sisteme digitalizate de gestionare a cazurilor, iar noile instrumente de IA ar trebui să poată oferi sprijinul necesar pentru accelerarea procedurilor, în conformitate cu cerințele Regulamentului UE privind IA. 
Punerea în aplicare a pactului și asigurarea faptului că normele sunt adecvate scopului
Punerea în aplicare a pactului este un proces complex, care implică mai mulți actori, pentru a transpune setul amplu de acte legislative în realitate operațională. Aceasta va rămâne o prioritate strategică în următorii cinci ani. Acest proces implică abordarea oricăror adaptări legislative suplimentare, alocarea de resurse pentru reformele necesare și asigurarea operaționalizării practice depline pe teren a tuturor celor zece elemente constitutive prezentate în planul comun de punere în aplicare ([footnoteRef:34]).  [34: ()	Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor - Planul comun de punere în aplicare a Pactului privind migrația și azilul; EUR-Lex - 52024DC0251 - RO - EUR-Lex.] 

Comisia a instituit o structură solidă de sprijin, compusă din 27 de echipe naționale, pentru a oferi asistență statelor membre și a asigura coerența la nivelul UE ([footnoteRef:35]). O sumă suplimentară de 3 miliarde EUR ([footnoteRef:36]) a fost alocată pentru a sprijini statele membre în realizarea reformelor necesare pentru punerea în aplicare a pactului. Va continua să fie oferit un sprijin adaptat odată cu începerea aplicării depline a pactului, după iunie 2026. Pe parcursul acestui proces, pactul trebuie să fie dinamic și adaptabil la provocările noi și emergente. [35: ()	În prezent, Comisia sprijină zece state membre prin intermediul Instrumentului de sprijin tehnic (IST) pentru punerea în aplicare a pactului. De asemenea, statele membre beneficiază de pe urma învățării reciproce și a schimburilor de bune practici instituite în contextul IST; Proiect-pilot IST 2025 - Sprijinirea statelor membre în punerea în aplicare a noului Pact privind migrația și azilul – Comisia Europeană.]  [36: ()	Această sumă este alocată în plus față de resursele financiare planificate inițial a fi alocate statelor membre în cadrul instrumentelor financiare din domeniul afacerilor interne pentru perioada 2021-2027.] 

În acest scop, în decembrie 2025, Parlamentul European și Consiliul au convenit asupra a două noi măsuri de completare a pactului, modificând conceptul de „țară terță sigură” și întocmind o listă a țărilor de origine sigure la nivelul Uniunii ([footnoteRef:37]). O primă evaluare a funcționării în practică a noilor norme și a necesității unor ajustări suplimentare va fi realizată cu ocazia revizuirii Regulamentului privind gestionarea azilului și migrației ([footnoteRef:38]) și a Regulamentului privind procedurile de azil ([footnoteRef:39]), planificată pentru 2027. Noul mecanism de monitorizare al EUAA, care urmează să fie lansat în 2026, va contribui, de asemenea, la identificarea discrepanțelor și a provocărilor în aplicarea normelor în materie de azil și primire și va sta la baza acestei revizuiri.  [37: ()	Propunere de Regulament al Parlamentului European și al Consiliului de modificare a Regulamentului (UE) 2024/1348 în ceea ce privește întocmirea unei liste a țărilor de origine sigure la nivelul Uniunii și Propunere de Regulament al Parlamentului European și al Consiliului de modificare a Regulamentului (UE) 2024/1348 în ceea ce privește aplicarea conceptului de „țară terță sigură”; https://eur-lex.europa.eu/legal-content/RO/TXT/?uri=celex%3A52025PC0186; https://eur-lex.europa.eu/legal-content/RO/TXT/?uri=celex:52025PC0259. ]  [38: ()	Regulamentul Parlamentului European și al Consiliului din 14 mai 2024 privind gestionarea azilului și migrației, de modificare a Regulamentelor (UE) 2021/1147 și (UE) 2021/1060 și de abrogare a Regulamentului (UE) nr. 604/2013; https://eur-lex.europa.eu/legal-content/RO/TXT/PDF/?uri=OJ:L_202401351.]  [39: ()	Regulamentul (UE) 2024/1348 al Parlamentului European și al Consiliului din 14 mai 2024 de stabilire a unei proceduri comune în materie de protecție internațională în Uniune și de abrogare a Directivei 2013/32/UE.] 

Alături de responsabilitate, solidaritatea este unul dintre principalele elemente ale pactului. Regulamentul privind gestionarea azilului și migrației oferă un sprijin eficace statelor membre aflate sub presiune migratorie. În noiembrie 2025, Comisia a lansat primul ciclu anual de gestionare a migrației, care oferă o imagine cuprinzătoare a situației în materie de azil, migrație și primire din UE și identifică statele membre aflate sub presiune migratorie, expuse riscului de presiune migratorie sau care se confruntă cu o situație migratorie semnificativă ([footnoteRef:40]). Consiliul a instituit prima rezervă de solidaritate pentru 2026 ([footnoteRef:41]). Comisia, în special prin activitatea coordonatorului UE pentru solidaritate, va sprijini statele membre în punerea în aplicare a rezervei de solidaritate. Comisia va lansa anual ciclul de gestionare a migrației pentru a oferi un sprijin eficace statelor membre aflate sub presiune migratorie, în timp ce Consiliul va institui rezerva anuală de solidaritate pentru fiecare an următor.  [40: ()	Decizia de punere în aplicare (UE) 2025/2323 a Comisiei din 11 noiembrie 2025 în temeiul articolului 11 din Regulamentul (UE) 2024/1351 al Parlamentului European și al Consiliului; ELI: http://data.europa.eu/eli/dec_impl/2025/2323/oj.]  [41: ()	Decizia de punere în aplicare (UE) 2025/2642 a Consiliului din 19 decembrie 2025 privind stabilirea rezervei anuale de solidaritate pentru 2026, JO L, 2025/2642, 23.12.2025, ELI: http://data.europa.eu/eli/dec_impl/2025/2642/oj. ] 

Partajarea eficace și stabilă a responsabilității la nivelul Uniunii și reducerea deplasărilor secundare neautorizate pe teritoriul acesteia vor rămâne o prioritate. Deplasările secundare neautorizate subminează buna funcționare a pactului în ansamblu și au un impact important asupra spațiului Schengen. Prin urmare, îmbunătățirea situației actuale și combaterea deplasărilor secundare neautorizate sunt extreme de importante. Instrumentele legislative ale pactului includ mai multe măsuri ferme în acest scop, în special obligația de efectuare a screeningului pentru toți migranții care sosesc ilegal și de înregistrare a tuturor solicitanților de protecție internațională în sistemul Eurodac reînnoit, proceduri obligatorii la frontieră în materie de azil și returnare, norme mai stricte pentru combaterea sustragerii, posibilități sporite de reducere a condițiilor materiale de primire, de exemplu atunci când un solicitant s-a sustras din statul membru responsabil de acesta sau în alte cazuri de necooperare. Eficacitatea transferurilor este de o importanță capitală pentru buna funcționare și credibilitatea sistemului european comun de azil, precum și pentru limitarea deplasărilor secundare neautorizate între statele membre. Pactul creează un sistem mai rapid și mai previzibil pentru transferul persoanelor către statul membru responsabil. În acest scop, în 2026, EUAA va analiza cele mai bune modalități de sprijinire a acestor reforme. În plus, Comisia intenționează să exploreze în continuare, după caz, impactul potențial al diferitelor politici de primire la nivelul UE asupra deplasărilor migranților, atât către UE, cât și în interiorul acesteia. 
Modernizarea procedurilor de azil prin digitalizare și utilizarea IA
Una dintre principalele îmbunătățiri aduse de pact este creșterea eficacității procedurilor. Într-un domeniu în care sunt implicați numeroși actori diferiți din cadrul structurilor administrative și al sistemului judiciar, noile soluții tehnologice pot contribui la depășirea blocajelor, la reducerea sarcinii administrative și la facilitarea cooperării și a schimbului de informații între autoritățile naționale, cu agențiile UE și între statele membre. 
Prin urmare, dotarea autorităților din domeniul migrației cu sisteme integrate de gestionare a cazurilor și cu instrumente digitale inteligente va constitui o prioritate. Începând din 2026, Comisia intenționează să analizeze fezabilitatea unei propuneri specifice de digitalizare în domeniul azilului, având în vedere, de asemenea, propunerea similară în curs de pregătire în domeniul returnării. În acest scop, se va institui un grup de experți care va consulta statele membre cu privire la cea mai bună cale de urmat în ceea ce privește dezvoltarea unor sisteme digitale de gestionare a cazurilor de azil, care să integreze procedurile de screening, de azil, de primire și de transfer ([footnoteRef:42]). Pe această bază, Comisia intenționează să identifice următoarele etape în sprijinirea eforturilor statelor membre în acest domeniu. Începând din 2026, eforturile se vor concentra, de asemenea, pe transformarea DubliNet, sistemul de schimb de informații în temeiul Regulamentului privind gestionarea azilului și migrației, într-un instrument mai eficace și mai avansat din punct de vedere tehnic pentru a sprijini statele membre în desfășurarea procedurilor în temeiul regulamentului respectiv. [42: ()	Comisia a lansat deja un studiu extern privind digitalizarea și integrarea operațională a sistemelor de azil, de primire, Dublin și de gestionare a cazurilor de returnare, pentru a evalua situația actuală din statele membre și valoarea adăugată a acțiunii Uniunii în acest domeniu.] 

În plus, noile tehnologii oferă oportunități noi și încă neexplorate de reducere a sarcinii administrative, de simplificare a proceselor și de luare a unor decizii de înaltă calitate în materie de azil. IA ar putea oferi autorităților naționale instrumentele necesare pentru valorificarea acestor oportunități, de exemplu, în domeniul interpretării, traducerii și transcrierii sau al colectării și analizei informațiilor privind țara de origine, precum și în ceea ce privește gestionarea cazurilor și optimizarea fluxului de lucru sau verificarea prealabilă a completării integrale a cererilor. Aceste activități s-ar putea sprijini pe rezultatele cercetării și inovării europene în materie de migrație, finanțate de UE ([footnoteRef:43]). Pentru a înregistra progrese în acest domeniu, în conformitate cu cerințele de reglementare existente, Comisia va institui în 2026 un Forum privind IA în domeniul migrației pentru a explora cele mai bune modalități de utilizare a instrumentelor IA în domeniul azilului, migrației și gestionării frontierelor, pentru a identifica posibilele utilizări ale IA și pentru a elabora un plan operațional privind introducerea concretă a acestor noi instrumente. Această activitate se va baza, de asemenea, pe orientările cu privire la clasificarea sistemelor de IA cu grad ridicat de risc ([footnoteRef:44]), pe care Comisia intenționează să le prezinte în 2026.  [43: ()	Activități de cercetare și inovare în domeniul migrației, finanțate de UE: https://research-and-innovation.ec.europa.eu/research-area/social-sciences-and-humanities/migration-and-mobility_en. ]  [44: ()	Articolul 6 din Regulamentul (UE) 2024/1689; https://eur-lex.europa.eu/eli/reg/2024/1689/oj/rom.] 

Acordarea de sprijin persoanelor strămutate din Ucraina
Acordarea de protecție temporară persoanelor care fug din calea războiului de agresiune al Rusiei împotriva Ucrainei rămâne o prioritate pentru Uniune și statele membre. Viitorul Ucrainei și cel al UE sunt interconectate prin securitatea noastră comună, prin legăturile noastre economice, dar și prin legăturile dintre oameni care sunt create în această perioadă. UE își menține angajamentul de a sprijini în continuare Ucraina pe calea aderării la UE.
Pentru a adopta o abordare pe termen mai lung, ținând seama în același timp de situația deosebit de volatilă, este necesară identificarea unei căi pentru continuarea șederii legale și facilitarea incluziunii cetățenilor ucraineni în societățile-gazdă, sprijinind în același timp persoanele care doresc să se întoarcă acasă atunci când condițiile permit acest lucru. Această tranziție trebuie să se facă treptat și în mod previzibil, pentru a sprijini redresarea Ucrainei. Recomandarea Consiliului privind o abordare coordonată a ieșirii treptate din regimul de protecție temporară pentru persoanele strămutate din Ucraina ([footnoteRef:45]), adoptată în septembrie 2025, oferă baza pentru etapele următoare. Punerea în aplicare a recomandării este discutată în diferite foruri cu statele membre, cu autoritățile ucrainene și cu organizațiile internaționale ([footnoteRef:46]).  [45: ()	Recomandarea Consiliului din 16 septembrie 2025 privind o abordare coordonată a ieșirii treptate din regimul de protecție temporară pentru persoanele strămutate din Ucraina, ELI: http://data.europa.eu/eli/C/2025/5129/oj.]  [46: ()	Inclusiv cu sprijinul trimisului special pentru ucraineni în UE, care a colaborat, de asemenea, cu statele membre și cu Ucraina.] 

Întrucât sprijinul acordat persoanelor strămutate din Ucraina este prima situație în care a fost activată Directiva privind protecția temporară din 2001, UE va trebui să tragă învățăminte din cei peste patru ani de protecție temporară pentru a fundamenta posibilele răspunsuri viitoare.
 Proceduri de returnare și readmisie mai eficace
Existența unor proceduri rapide, eficace și demne de returnare și readmisie a resortisanților țărilor terțe aflați în situație de ședere ilegală este indispensabilă pentru integritatea sistemelor noastre de migrație și azil. În prezent, doar aproximativ un sfert dintre migranții care au primit ordin de părăsire a teritoriului Uniunii au respectat efectiv acest ordin, deși există diferențe între statele membre. Este urgent să crească eficacitatea returnărilor pentru a descuraja migrația ilegală și pentru a garanta buna funcționare și integritatea sistemului de migrație și azil.
În următorii cinci ani, UE trebuie să fie pe deplin implicată în crearea unui sistem european comun cuprinzător pentru returnări. Unele state membre au înregistrat deja progrese semnificative în ceea ce privește creșterea eficienței procedurilor lor de returnare. Odată adoptată, propunerea de regulament privind returnarea ([footnoteRef:47]) va oferi un nou cadru juridic cu proceduri de returnare mai rapide, mai simple și mai eficace în întreaga Uniune, care asigură respectarea drepturilor fundamentale și a obligațiilor internaționale, în special a principiului nereturnării.  [47: ()	Propunere de Regulament al Parlamentului European și al Consiliului de instituire a unui sistem comun pentru returnarea resortisanților țărilor terțe aflați în situație de ședere ilegală în Uniune și de abrogare a Directivei 2008/115/CE a Parlamentului European și a Consiliului, a Directivei 2001/40/CE a Consiliului și a Deciziei 2004/191/CE a Consiliului; https://eur-lex.europa.eu/legal-content/RO/TXT/?uri=celex:52025PC0101. ] 

Pentru a garanta eficiența returnărilor, țările terțe trebuie să își îndeplinească pe deplin rolul și să își respecte obligația internațională de readmitere a propriilor resortisanți. UE ar trebui să dezvolte și să utilizeze toate pârghiile și stimulentele de care dispune, inclusiv instrumentele de readmisie, instrumentele de finanțare, politica în domeniul vizelor și politica comercială, pentru a promova o cooperare mai strânsă în materie de readmisie, ca parte a diplomației sale în domeniul migrației care vizează țările terțe. În același timp, statele membre trebuie să dea curs în mod riguros și în timp util ordinelor de returnare, solicitând, atunci când este necesar, ca țările terțe să confirme cetățenia persoanei care urmează să fie returnată și să îi furnizeze acesteia documente de călătorie.
Crearea unui sistem european comun pentru returnări
Pactul introduce mai multe noutăți și îmbunătățiri în ceea ce privește gestionarea azilului și a migrației. Referitor la returnare, noul cadru juridic introdus de pact va elimina lacunele dintre azil și returnare, asigurând emiterea unor decizii de returnare împreună cu deciziile negative în materie de azil. Acest lucru va spori în mod semnificativ viteza returnărilor prin reducerea posibilităților de sustragere, evitând astfel perioade lungi de incertitudine atât pentru persoanele returnate, cât și pentru autoritățile naționale. 
În plus, prin procedura obligatorie de returnare la frontieră ([footnoteRef:48]), solicitanții a căror cerere de protecție internațională a fost respinsă vor fi returnați mult mai rapid, direct de la frontierele externe și în termenul de 12 săptămâni stabilit de noile norme. Comisia va pune un accent deosebit pe asigurarea punerii în aplicare eficace a noilor proceduri la frontieră, colaborând îndeaproape cu statele membre, cu Frontex și cu țările partenere în acest scop. De asemenea, Comisia va acorda o atenție deosebită cooperării în materie de readmisie în contextul procedurii obligatorii la frontieră atunci când va elabora viitoarele rapoarte în temeiul articolului 25a din Codul de vize. [48: ()	Regulamentul Parlamentului European și al Consiliului din 14 mai 2024 de instituire a procedurii de returnare la frontieră și de modificare a Regulamentului (UE) 2021/1148; ELI: http://data.europa.eu/eli/reg/2024/1349/oj.] 

Pe baza acestor îmbunătățiri, prioritatea pentru următorii cinci ani este dezvoltarea deplină a unui sistem european comun pentru returnări, în conformitate cu propunerea Comisiei de regulament de instituire a unui sistem european comun pentru returnări ([footnoteRef:49]) din martie 2025. Regulamentul propus conferă returnării o dimensiune europeană mai concretă printr-un ordin european de returnare, punând bazele recunoașterii reciproce a deciziilor de returnare, astfel încât normele UE să nu poată fi eludate prin deplasarea ilegală dintr-un stat membru în altul. Regulamentul propus promovează simplificarea și eficacitatea prin raționalizarea proceselor interne, clarificarea drepturilor și a obligațiilor persoanelor returnate, cum ar fi obligația de a coopera în cadrul procedurii de returnare, reducerea riscului de sustragere și a deplasărilor secundare neautorizate și eliminarea lacunelor dintre procedurile de returnare în interiorul UE și activitățile de readmisie către țările terțe. Va fi accelerată, de asemenea, returnarea persoanelor care reprezintă o amenințare la adresa securității. Regulamentul propus stabilește, de asemenea, normele și garanțiile pentru instituirea unor „centre de returnare” în afara Uniunii, care ar putea oferi noi soluții pentru returnarea persoanelor care sunt obligate să părăsească UE. Încheierea rapidă a negocierilor referitoare la Regulamentul privind returnarea este importantă pentru implementarea în următorii ani a unui sistem european comun pentru returnări.  [49: ()	Propunere de Regulament al Parlamentului European și al Consiliului de instituire a unui sistem comun pentru returnarea resortisanților țărilor terțe aflați în situație de ședere ilegală în Uniune și de abrogare a Directivei 2008/115/CE a Parlamentului European și a Consiliului, a Directivei 2001/40/CE a Consiliului și a Deciziei 2004/191/CE a Consiliului; EUR-Lex – 52025PC0101 - RO - EUR-Lex.] 

De asemenea, Comisia va prezenta, în 2026, o propunere legislativă privind digitalizarea procesului de returnare, în vederea dezvoltării unor sisteme digitale de gestionare a cazurilor în acest domeniu. Acest lucru va contribui suplimentar la reducerea sarcinii administrative a autorităților naționale, simplificând și automatizând procesele. Propunerea urmărește, de asemenea, luarea în considerare a posibilității de a atribui agențiilor UE, cum ar fi Frontex și eu-LISA, responsabilități sporite în ceea ce privește sistemele digitale de gestionare a cazurilor.
În paralel cu consolidarea noului cadru juridic, sunt necesare măsuri de îmbunătățire a proceselor de returnare la nivel operațional. 
[bookmark: _Hlk215817476]Coordonatorul pentru returnare, sprijinit de Rețeaua la nivel înalt pentru returnări, va explora idei noi și va dezvolta practici legate de provocări specifice, cum ar fi returnarea resortisanților țărilor terțe procesați în cadrul procedurii de returnare la frontieră, a celor care reprezintă o amenințare la adresa securității sau returnarea minorilor neînsoțiți, în conformitate cu dreptul UE și ținând seama de interesul superior al copilului. În acest scop, colaborarea cu autoritățile statelor membre va asigura în continuare utilizarea optimă a resurselor disponibile și a tuturor instrumentelor existente în vederea accelerării returnărilor. Împreună cu statele membre, Comisia va continua să dezvolte în acest scop inițiative practice cu și în țările terțe. 
Viitoarea revizuire a Regulamentului Frontex din 2026 va analiza, de asemenea, oportunitatea de a consolida rolul operațional al agenției în domeniul returnărilor, atât în interiorul, cât și în afara UE. În prezent au loc procese de reflecție cu privire la posibilitatea de a sprijini returnările dintr-o țară terță într-o altă țară terță, sub rezerva unor condiții clare și a unor garanții juridice, la consolidarea returnării voluntare și a reintegrării, precum și la opțiunile de îmbunătățire a guvernanței agenției în acest domeniu pentru a sprijini prioritățile strategice ale UE. 
Împreună cu Frontex, Comisia ia, de asemenea, măsuri pentru îmbunătățirea și simplificarea colectării datelor în materie de returnare, pentru o mai bună cunoaștere a tabloului situațional privind returnarea, permițând o mai bună planificare a resurselor și a instrumentelor.

Îmbunătățirea readmisiei de către țările terțe
Cooperarea în ceea ce privește readmisia de către țările de origine ale migranților este necesară pentru efectuarea cu succes a returnărilor și pentru gestionarea eficientă a migrației și reprezintă o altă componentă-cheie a sistemului european comun pentru returnări. Readmisia propriilor resortisanți este o obligație în temeiul dreptului internațional cutumiar pe care se bazează acordurile și înțelegerile de readmisie ale UE și acordurile de parteneriat (de exemplu, acordurile de parteneriat și cooperare) încheiate cu țările terțe, precum și cadrele juridice multilaterale (de exemplu, Acordul din Samoa încheiat cu țările din Africa, zona Caraibilor și Pacific). 
În acest sens, îmbunătățirea cooperării în materie de readmisie rămâne o prioritate-cheie a diplomației UE în domeniul migrației. În strânsă cooperare cu statele membre, Comisia monitorizează periodic cooperarea în materie de readmisie în cadrul instrumentelor bilaterale și multilaterale de readmisie existente și prin evaluarea anuală a cooperării în materie de readmisie în temeiul articolului 25a din Codul de vize ([footnoteRef:50]). Uniunea trebuie să utilizeze și să își consolideze setul de instrumente pentru promovarea cooperării în acest domeniu, în conformitate cu apelurile repetate ale liderilor UE de a utiliza toate instrumentele de politică pentru îmbunătățirea returnării și a readmisiei. Punerea în aplicare efectivă a celor 24 de acorduri și înțelegeri de readmisie existente încheiate de UE cu țările terțe ([footnoteRef:51]), precum și respectarea deplină și asigurarea respectării obligațiilor consacrate în acordurile internaționale ale UE trebuie să rămână o prioritate.  [50: ()	Regulamentul (CE) nr. 810/2009 al Parlamentului European și al Consiliului din 13 iulie 2009 privind instituirea unui Cod comunitar de vize (Codul de vize); https://eur-lex.europa.eu/eli/reg/2009/810/oj/eng.]  [51: ()	UE a încheiat acorduri de readmisie cu Hong Kong, Macao, Sri Lanka, Albania, Rusia, Ucraina, Macedonia de Nord, Bosnia și Herțegovina, Muntenegru, Serbia, Moldova, Pakistan, Georgia, Armenia, Azerbaidjan, Turcia, Capul Verde, Belarus, precum și înțelegeri de readmisie cu Afganistan, Gambia, Guineea, Bangladesh, Etiopia și Côte d’Ivoire. Obligațiile de readmisie a propriilor resortisanți sunt incluse și în alte instrumente internaționale, inclusiv în acordurile de parteneriat și cooperare (APC) și în Acordul din Samoa încheiat cu 77 de țări din Africa, zona Caraibilor și Pacific.] 

Pentru a maximiza cooperarea Uniunii cu țările terțe și pentru a asigura o abordare strategică eficace a negocierilor, Comisia va colabora cu statele membre pentru îmbunătățirea în continuare a schimbului de informații în acest domeniu. Astfel de schimburi ar trebui să includă reflecții cu privire la modalitatea optimă de îndeplinire a mandatelor de negociere în curs pentru acordurile de readmisie. Negocierile în curs privind readmisia trebuie să fie finalizate rapid și ar trebui lansate noi negocieri, în cazul în care acestea oferă valoare adăugată la nivelul UE. Acordul din Samoa oferă, de asemenea, un cadru clar pentru punerea în aplicare a obligațiilor de readmisie, reamintind obligația tuturor părților de readmitere a propriilor resortisanți: punerea în aplicare a acordului va fi monitorizată și sprijinită printr-un angajament specific, dacă este necesar. După caz, Comisia va continua să încheie acorduri cu partenerii internaționali pentru a stabili proceduri standard de operare în ceea ce privește readmisia propriilor resortisanți și pentru a elimina obstacolele care împiedică cooperarea cu partenerii respectivi. 
Pentru a realiza progrese concrete în ceea ce privește cooperarea în materie de readmisie ca parte a diplomației în domeniul migrației, Comisia, Înaltul Reprezentant și statele membre trebuie să mobilizeze stimulentele și pârghiile necesare prin utilizarea tuturor politicilor, instrumentelor și mijloacelor relevante ale UE.
Abordarea contextelor dificile
Unele situații referitoare la anumite țări terțe merită o atenție sporită. De exemplu, Siria se confruntă în continuare cu provocări politice, de securitate, umanitare și de dezvoltare semnificative. UE sprijină o tranziție politică pașnică și favorabilă incluziunii, condusă de Siria, precum și redresarea socioeconomică a acestei țări pentru a preveni reapariția violenței. Comisia colaborează cu UNHCR pentru a sprijini returnările voluntare și reintegrarea durabilă a persoanelor returnate. În plus, Comisia a emis orientări referitoare la efectuarea de vizite „de probă” pentru beneficiarii sirieni de protecție internațională din UE care ar dori să se întoarcă în Siria. De asemenea, Frontex oferă din nou sprijin pentru operațiunile de returnare și de reintegrare a cetățenilor sirieni. 
Comisia depune, de asemenea, eforturi pentru a asigura coordonarea la nivelul UE în ceea ce privește situația afganilor care locuiesc în UE. În acest scop, Comisia colaborează la nivel tehnic cu autoritățile de facto din Afganistan cu privire la posibila returnare și readmisie a resortisanților afgani aflați în situație de ședere ilegală în UE, în special a celor care au comis infracțiuni sau prezintă riscuri în materie de securitate, în conformitate cu dreptul UE și cu obligațiile internaționale, inclusiv cu respectarea deplină a principiului nereturnării. Comisia colaborează strâns cu statele membre și se bazează, de asemenea, pe sprijinul oferit de Frontex pentru returnările voluntare prin intermediul Programului de reintegrare al UE. 
 Mobilitatea forței de muncă și a talentelor pentru sporirea competitivității 
În următorii ani, este probabil ca lacunele în materie de competențe și deficitul de forță de muncă, determinate și de dinamica demografică, să accentueze nevoile tot mai mari de pe piața noastră a forței de muncă în multe sectoare-cheie și, în proporții diferite, în întreaga Uniune ([footnoteRef:52]). Cererea în domenii-cheie esențiale pentru economia UE și pentru bunăstarea cetățenilor, de la domenii de vârf, cum ar fi IA, la îngrijirea copiilor și a persoanelor vârstnice, va continua să crească. Rezerva de talente la nivelul UE, adoptată recent, a identificat deja 42 de ocupații în care UE se confruntă cu deficite de forță de muncă și de competențe care limitează potențialul economic european și în cazul cărora mobilitatea forței de muncă și a talentelor poate oferi o contribuție importantă.  [52: ()	Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor – Valorificarea talentelor în regiunile Europei, EUR-Lex - 52023DC0032 - RO - EUR-Lex.] 

Uniunea competențelor ([footnoteRef:53]) abordează nevoia de atragere și de păstrare a talentelor din țări terțe, în completarea măsurilor de activare și perfecționare a forței de muncă interne, inclusiv a resortisanților țărilor terțe care locuiesc deja în Uniune. Mobilitatea forței de muncă și a talentelor face parte din modelul economic al UE, sporindu-i competitivitatea, abordând provocările demografice și în materie de competențe ([footnoteRef:54]) și promovând inovarea.  [53: ()	Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor – Uniunea competențelor; EUR-Lex - 52025DC0090 - RO - EUR-Lex.]  [54: ()	Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor – Schimbările demografice din Europa: un set de instrumente pentru acțiune, EUR-Lex - 52023DC0577 - RO - EUR-Lex.] 

În următorii cinci ani, UE ar trebui să își propună să devină cea mai atractivă destinație în cursa mondială pentru talente, atrăgând forță de muncă calificată, de la inovatori care să impulsioneze progresul tehnologic la lucrători care furnizează servicii de îngrijire esențiale. În acest scop, trebuie să ne intensificăm cooperarea cu țările partenere, utilizând mobilitatea forței de muncă și a talentelor ca instrument atât în serviciul diplomației în domeniul migrației, cât și pentru relații diplomatice și economice cuprinzătoare cu partenerii și lansând inițiative noi și inovatoare la nivelul Uniunii, în cooperare cu statele membre, pentru a atrage lucrători formați și pregătiți pentru piața noastră a forței de muncă. 
În același timp, atragerea forței de muncă și a talentelor trebuie să fie completată de capacitatea de a o păstra. Pentru a realiza acest lucru, Uniunea are nevoie de un mediu socioeconomic care să poată facilita integrarea lucrătorilor străini pe piața forței de muncă, permițându-le în același timp să se integreze în societățile noastre și să contribuie la prosperitatea acestora.
Mobilitatea forței de muncă și a talentelor ca instrument în serviciul diplomației în domeniul migrației
Atragerea și mobilitatea forței de muncă și a talentelor, precum și parcursurile educaționale, profesionale și de formare trebuie să devină un element strategic al relațiilor noastre cuprinzătoare cu țările partenere. Extinderea parteneriatelor existente pentru atragerea de talente cu Maroc, Tunisia, Egipt, Pakistan și Bangladesh și lansarea unora noi reprezintă doar un prim pas. 
Pe lângă parteneriatele pentru atragerea de talente, UE trebuie să reunească prioritățile în materie de competitivitate în contextul cooperării cuprinzătoare cu țările partenere, urmând traiectoria stabilită de Pactul pentru Mediterana. În acest sens, Comisia va lansa, în 2026, un proiect-pilot pentru un birou european de acces legal în India în sectorul tehnologiei informației și comunicațiilor. Acesta va fi un ghișeu unic care va sprijini mobilitatea lucrătorilor din India către UE. Pe baza lecțiilor învățate din acest proiect-pilot, Comisia intenționează să extindă conceptul de birou european de acces legal în alte sectoare și în alte țări partenere, inclusiv în țările cu care au fost încheiate parteneriate pentru atragerea de talente, în completarea Rezervei de talente la nivelul UE și ținând seama de interesele strategice ale UE. Continuarea cooperării privind mobilitatea talentelor ar trebui promovată și în contextul strategiei „Global Gateway”.
Uniunea și țările partenere au un interes comun în promovarea mobilității forței de muncă. Cu toate acestea, pregătirea lucrătorilor din țările terțe pentru intrarea pe piața europeană a forței de muncă și pentru integrarea lor în societățile noastre este un demers complex, care necesită investiții și eforturi din partea ambelor părți. Pentru îmbunătățirea bazei de competențe a persoanelor care ar putea veni să lucreze și să locuiască în Uniune și analizând modelele de partajare a costurilor și a riscurilor cu sectorul privat, Comisia va sprijini activitățile de formare și cele premergătoare plecării pentru resortisanții țărilor terțe aflați în căutarea unui loc de muncă, asigurându-se că aceștia au competențele tehnice, profesionale, lingvistice și culturale necesare, inclusiv ca parte a viitoarei strategii europene pentru educație și formare profesională. 
De asemenea, Comisia va implica mai mult industria și partenerii sociali din UE în dezvoltarea și punerea în aplicare a inițiativelor ce vizează țările terțe, întrucât aceștia știu cel mai bine de ce competențe au nevoie și sunt principalii beneficiari ai politicilor de mobilitate a talentelor. Comisia intenționează să utilizeze forurile existente, cum ar fi Platforma privind migrația forței de muncă, comitetele de dialog social sectorial, Forumul industrial și Forumul Spațiului european de cercetare, pentru a impulsiona implicarea industriei și a angajatorilor în atragerea talentelor. 
Rezerva de talente la nivelul UE ([footnoteRef:55]), primul instrument la nivelul UE care permite corelarea între angajatorii din UE și persoanele din afara UE aflate în căutarea unui loc de muncă în sectoare specifice, va fi esențială pentru abordarea deficitului de forță de muncă și de competențe, precum și pentru îmbunătățirea cooperării cu țările partenere pe termen lung. Comisia acordă prioritate dezvoltării platformei informatice pentru instituirea și operaționalizarea rezervei de talente în 2027. Pentru valorificarea întregului potențial al acesteia, implicarea și participarea timpurie a statelor membre vor fi esențiale. [55: () 	Alegeți Europa: dezvoltați-vă cariera de cercetător în UE https://commission.europa.eu/topics/research-and-innovation/choose-europe_en.] 

Un cadru juridic care încurajează mobilitatea forței de muncă și a talentelor
Inițiativa „Alegeți Europa” ([footnoteRef:56]) promovează UE ca destinație atractivă pentru profesioniștii cu înaltă calificare. Aceasta evidențiază condițiile care fac din UE un mediu ideal ce le permite talentelor de la nivel mondial să realizeze progrese în materie de cercetare și inovare.   [56: ] 

În același timp, cadrul juridic referitor la mobilitatea forței de muncă și a talentelor către UE rămâne fragmentat, cu o interacțiune complexă între normele UE și cadrele juridice naționale ([footnoteRef:57]), fiind dificil de gestionat pentru talentele de la nivel mondial.  [57: ()	Normele UE reglementează condițiile de intrare și de ședere pentru anumite categorii de lucrători (lucrători cu înaltă calificare, lucrători sezonieri și persoane transferate în cadrul aceleiași companii), studenți și cercetători, dreptul la reîntregirea familiei și „șederea pe termen lung”. Legislația UE prevede, de asemenea, o procedură unică – și un permis unic – pentru lucrătorii din afara UE admiși în cadrul sistemelor naționale ale statelor membre. În prezent, normele UE nu se aplică altor categorii de lucrători migranți și nici lucrătorilor independenți migranți.] 

Acest lucru nu este în concordanță cu obiectivele ambițioase ale UE. Va fi necesară explorarea modalităților de simplificare și accelerare a proceselor de atragere a resortisanților țărilor terțe cu un puternic potențial de inovare, cum ar fi cercetătorii, studenții, lucrătorii calificați, fondatorii de întreprinderi nou-înființate sau antreprenorii inovatori, precum și lucrătorii necesari pentru ocupațiile cu deficit de forță de muncă în sectoare precum îngrijirea, asistența medicală, turismul sau construcțiile. Strategia privind vizele ([footnoteRef:58]), adoptată împreună cu prezenta strategie, a identificat noi modalități de îmbunătățire a funcționării cadrului existent privind atragerea talentelor, inclusiv prin finanțare și prin Recomandarea Comisiei privind atragerea talentelor pentru inovare ([footnoteRef:59]), și a analizat posibilitățile de simplificare și de îmbunătățire a punerii în aplicare a cadrului juridic.  [58: ()	COM(2026) 43 final.]  [59: ()	C(2026) 462 final.] 

În plus, unul dintre principalele obstacole în calea atragerii talentelor este blocajul legat de recunoașterea și validarea calificărilor și competențelor resortisanților țărilor terțe. Recomandarea Comisiei din 2023 privind recunoașterea calificărilor resortisanților țărilor terțe ([footnoteRef:60]) a vizat facilitarea proceselor naționale de recunoaștere. În practică însă, aceste procese rămân adesea îndelungate, împovărătoare și fragmentate la nivelul UE și, prin urmare, nu sunt compatibile cu un mediu economic dinamic și cu necesitatea de a acoperi rapid deficitul de forță de muncă cu care se confruntă întreprinderile europene. Pentru a surmonta acest obstacol, ca parte a pachetului privind mobilitatea echitabilă a forței de muncă din 2026, Comisia va lansa o inițiativă privind portabilitatea competențelor, care va include noi norme posibile privind recunoașterea și validarea calificărilor și a competențelor, accelerând procedurile și menținând, în același timp, standardele de calitate preconizate pe piața europeană.  [60: ()	Recomandarea (UE) 2023/2611 a Comisiei din 15 noiembrie 2023 privind recunoașterea calificărilor resortisanților țărilor terțe, C/2023/7700, JO L, 2023/2611, 24.11.2023, ELI: http://data.europa.eu/eli/reco/2023/2611/oj. ] 

Pentru a valorifica potențialul informațiilor privind competențele, pe lângă informațiile exacte, obținute în timp util cu privire la competențe și la situația de pe piața forței de muncă din UE și din statele sale membre și pe baza experienței Observatorului european al informațiilor privind competențele, sunt necesare informații actualizate cu privire la situația de pe piața forței de muncă din țările partenere, inclusiv cu privire la competențele și la cadrele calificărilor din aceste țări, pentru a permite compararea cu competențele și calificările din UE. În acest scop, Comisia intenționează să își consolideze în continuare cooperarea cu Fundația Europeană de Formare (ETF) în ceea ce privește cartografierea și compararea competențelor și a calificărilor în țările cu care au fost încheiate parteneriate pentru atragerea de talente și nu numai. 
Combaterea angajării ilegale, a abuzurilor și a exploatării
Deși are nevoie să atragă talente, Europa trebuie să intensifice în același timp eforturile de combatere a angajării ilegale și a abuzurilor împotriva lucrătorilor din țările terțe în UE. Angajarea ilegală și munca neautorizată, asociate adesea și cu exploatarea prin muncă, se numără printre principalii factori determinanți ai migrației ilegale și trebuie să fie combătute mai eficient, în special în sectoarele mai expuse acestor riscuri. Uniunea ar trebui să manifeste în același timp deschidere în ceea ce privește atragerea și păstrarea talentelor, dar și toleranță zero față de angajarea ilegală și exploatarea lucrătorilor migranți.
În 2026, Comisia va prezenta stadiul punerii în aplicare a Directivei privind sancțiunile la adresa angajatorilor ([footnoteRef:61]) și, dacă este necesar, va propune modificări pentru a spori eficacitatea acesteia.  [61: ()	Directiva 2009/52/CE a Parlamentului European și a Consiliului din 18 iunie 2009 de stabilire a standardelor minime privind sancțiunile și măsurile la adresa angajatorilor de resortisanți din țări terțe aflați în situație de ședere ilegală; https://eur-lex.europa.eu/eli/dir/2009/52/oj/eng. ] 

După cum s-a subliniat în Foaia de parcurs privind locurile de muncă de calitate ([footnoteRef:62]), exploatarea, încălcarea normelor de securitate și sănătate și locuințele inadecvate afectează lucrătorii din țările terțe. Trebuie intensificate controalele și inspecțiile în scopul identificării și sancționării angajatorilor care comit abuzuri și pentru a proteja drepturile lucrătorilor din țările terțe. Ca parte a revizuirii mandatului Autorității Europene a Muncii (ELA) în 2026, Comisia va analiza modul în care Autoritatea ar putea aborda mai bine provocările legate de abuzurile asociate condițiilor de muncă ale resortisanților țărilor terțe.  [62: ()	Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor, Foaie de parcurs privind locurile de muncă de calitate, COM(2025) 944 final.] 

În paralel, îmbunătățirea activităților de asigurare a respectării legislației, inclusiv cu sprijinul unui mandat consolidat al ELA, ar trebui să contribuie la transpunerea corectă și la aplicarea eficace de către statele membre a dispozițiilor legislației UE care protejează drepturile lucrătorilor migranți, inclusiv a Directivei privind lucrătorii sezonieri ([footnoteRef:63]), a Directivei privind sancțiunile la adresa angajatorilor ([footnoteRef:64]) și a Directivei revizuite privind permisul unic ([footnoteRef:65]).  [63: ()	Directiva 2014/36/UE a Parlamentului European și a Consiliului din 26 februarie 2014 privind condițiile de intrare și de ședere a resortisanților țărilor terțe în scopul ocupării unui loc de muncă în calitate de lucrători sezonieri.]  [64: ()	Directiva 2009/52/CE a Parlamentului European și a Consiliului din 18 iunie 2009 de stabilire a standardelor minime privind sancțiunile și măsurile la adresa angajatorilor de resortisanți din țări terțe aflați în situație de ședere ilegală, JO L 168, 30.6.2009, p. 24.]  [65: ()	Directiva (UE) 2024/1233 a Parlamentului European și a Consiliului din 24 aprilie 2024 privind o procedură unică de solicitare a unui permis unic pentru resortisanții țărilor terțe în vederea șederii și ocupării unui loc de muncă pe teritoriul statelor membre și un set comun de drepturi pentru lucrătorii din țările terțe cu ședere legală pe teritoriul unui stat membru (reformare), PE/93/2023/REV/1, JO L, 2024/1233, 30.4.2024, ELI: http://data.europa.eu/eli/dir/2024/1233/oj. ] 

O mai bună integrare a resortisanților țărilor terțe
Integrarea este atât un drept, cât și o datorie. Este în interesul Uniunii să se asigure că migranții care sosesc în UE pot contribui rapid și în mod activ la societățile noastre – care devin și societățile lor – indiferent dacă au fugit din calea conflictelor, au venit aici ca lucrători, s-au reunit cu membrii apropiați ai familiei sau au sosit prin alte căi legale. Prin urmare, integrarea este un proces în care o abordare la nivelul întregii administrații este foarte importantă la nivel național. Acest lucru este vital pentru coeziunea socială, dar și pentru competitivitatea și pentru dinamismul economic al Europei, valorificând pe deplin toate competențele și talentele. Este esențial ca migranții să învețe limba statului membru gazdă, să înțeleagă cultura și sistemele administrative, să lucreze, să plătească impozite și să participe pe deplin la societățile noastre bazate pe valorile europene. Comunitățile din diaspora și organizațiile conduse de migranți sunt actori importanți în sprijinirea procesului de integrare, care necesită un angajament puternic și voluntar din partea migranților, dar și din partea societăților-gazdă. În această privință, migranților trebuie să li se ofere o șansă reală de integrare. Pe baza abordării cuprinzătoare și transsectoriale stabilite în Planul de acțiune privind integrarea și incluziunea și a evaluării la jumătatea perioadei a acestuia ([footnoteRef:66]), integrarea ar trebui promovată la toate nivelurile de guvernanță și la nivelul întregii societăți.  [66: ()	Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor, Plan de acțiune privind integrarea și incluziunea pentru perioada 2021-2027 https://eur-lex.europa.eu/legal-content/RO/TXT/?uri=CELEX%3A52020DC0758 și Document de lucru al serviciilor Comisiei, Evaluarea la jumătatea perioadei a Planului de acțiune al Comisiei privind integrarea și incluziunea pentru perioada 2021-2027, https://eur-lex.europa.eu/legal-content/EN/TXT/?uri=CELEX%3A52025SC0162.] 

Comisia va continua să promoveze o abordare holistică pentru a corela eforturile la nivelul politicilor UE, în special în ceea ce privește dezvoltarea regională, de exemplu cu Agenda UE pentru orașe ([footnoteRef:67]), cu Parteneriatul privind incluziunea migranților și a refugiaților din cadrul Agendei urbane ([footnoteRef:68]) și cu viitoarea actualizare a Planului de acțiune rurală ([footnoteRef:69]). În ceea ce privește ocuparea forței de muncă și integrarea pe piața forței de muncă, resortisanții țărilor terțe continuă să contribuie la stimularea creșterii economice în UE. Potențialul lor pe piața forței de muncă din UE nu este încă valorificat pe deplin. Prin urmare, este esențial ca serviciile de ocupare a forței de muncă, partenerii economici și sociali și alți actori de pe piața forței de muncă să fie implicați în continuare în acest proces. În acest scop, continuarea dialogului și a cooperării cu acești actori va sta la baza oricărui efort substanțial de aliniere mai strânsă a politicilor privind migrația și piața forței de muncă și de consolidare a incluziunii migranților pe piața forței de muncă.  [67: ()	https://ec.europa.eu/regional_policy/information-sources/publications/communications/2025/eu-agenda-for-cities-2025_ro. ]  [68: ()	https://www.urbanagenda.urban-initiative.eu/. ]  [69: ()	https://rural-vision.europa.eu/action-plan_ro.] 

Acțiunile de sprijinire a integrării și incluziunii resortisanților țărilor terțe ar trebui să fie incluse în continuare într-o abordare mai amplă și pe termen mai lung, care să contribuie, de asemenea, la gestionarea adecvată a sistemelor naționale de educație, de sănătate și de locuințe, beneficiind de sprijin. Finanțarea din partea Uniunii ar trebui să sprijine punerea în aplicare a abordării la nivelul întregii administrații în statele membre în ceea ce privește integrarea, oferind oportunități de finanțare autorităților locale și regionale, organizațiilor societății civile și organizațiilor conduse de migranți. În general, această abordare pe termen mai lung privind integrarea resortisanților țărilor terțe ar trebui să se bazeze pe schimburile care au loc în cadrul diferitelor rețele pentru integrare ([footnoteRef:70]) și se depun în continuare eforturi în acest sens în contextul strategiilor relevante ([footnoteRef:71]). [70: ()	Rețeaua europeană pentru integrare, Grupul de experți privind opiniile migranților în domeniul migrației, azilului și integrării, Forumul european privind migrația.]  [71: ()	Strategia privind egalitatea de gen pentru perioada 2020-2025, strategia privind egalitatea pentru persoanele LGBTIQ+ pentru perioada 2026-2030 și strategia de combatere a rasismului pentru perioada 2026-2030.] 

Utilizarea strategică a resurselor financiare și consolidarea sprijinului operațional
Propunerea Comisiei privind cadrul financiar multianual (CFM) 2028-2034 prevede o creștere importantă a resurselor dedicate migrației și azilului și cooperării internaționale, stimulând în același timp valorificarea de către Uniune a oportunităților în ceea ce privește cooperarea în materie de migrație. 
Propunerea privind CFM urmărește să asigure, de asemenea, resursele financiare necesare pentru a sprijini prioritățile stabilite în prezenta strategie. În total, se propune alocarea unei sume de cel puțin 81 de miliarde EUR pentru politicile în domeniul afacerilor interne, care să sprijine gestionarea migrației și a azilului, să sporească securitatea internă și să consolideze frontierele și politica în domeniul vizelor. 
Pentru a asigura controlul și gestionarea eficace a frontierelor externe și pentru a garanta securitatea, pachetul financiar propus ca sprijin din partea Uniunii pentru spațiul Schengen, pentru gestionarea europeană integrată a frontierelor și pentru politica comună în domeniul vizelor se ridică la 15,4 miliarde EUR. Prin instrumentul pentru managementul frontierelor și politica de vize (IMFV) pentru perioada de programare 2021-2027 este alocată în prezent o sumă totală de 5,97 miliarde EUR pentru sprijinirea gestionării europene integrate a frontierelor în statele membre ([footnoteRef:72]). Creșterea semnificativă a resurselor ar permite sprijinirea priorităților stabilite în prezenta strategie, inclusiv digitalizarea gestionării frontierelor, integrarea de noi soluții tehnologice, precum și echipamentele și infrastructura.  [72: ()	Această sumă include alocările către statele membre, astfel cum s-a convenit inițial, transferurile efectuate de către statele membre din alte fonduri și suplimentările acordate statelor membre în cadrul facilității tematice IMFV.] 

În ceea ce privește sprijinul Uniunii pentru azil, migrație și integrare, Comisia a propus o sumă de aproximativ 12 miliarde EUR, față de cele aproximativ 7,84 miliarde EUR aflate în prezent la dispoziția statelor membre pentru perioada de programare 2021-2027 ([footnoteRef:73]) pentru Fondul pentru azil, migrație și integrare, și aproape 3 miliarde EUR pentru Fondul european de dezvoltare regională în scopul integrării comunităților marginalizate, inclusiv a persoanelor care provin din familii de migranți. Acest buget urmărește să promoveze solidaritatea și distribuirea echitabilă a responsabilității între statele membre și să sprijine, în special, prelucrarea mai rapidă a cererilor de protecție internațională, inclusiv la frontierele externe, returnările mai eficace, precum și atragerea talentelor și integrarea timpurie a resortisanților țărilor terțe. Ca parte a planurilor de parteneriat național și regional, Fondul social european va contribui la sprijinirea incluziunii sociale și a integrării socioeconomice a resortisanților țărilor terțe.  [73: ()	Această sumă include alocările către statele membre, astfel cum s-a convenit inițial, transferurile efectuate de către statele membre din alte fonduri și suplimentările acordate statelor membre în cadrul facilității tematice FAMI.] 

Pentru următorul CFM, sprijinul pentru statele membre va fi oferit în baza unei abordări bazate pe performanță în cadrul planurilor de parteneriat național și regional. Atunci când își elaborează planurile de parteneriat național și regional, statele membre ar trebui să se asigure că finanțarea va aborda provocările identificate în materie de politici, inclusiv în domeniul gestionării azilului și migrației, al returnării și al mobilității forței de muncă.
În plus, propunerea privind CFM pentru perioada 2028-2034 sporește coerența, consecvența și complementaritatea dintre dimensiunile politicii interne și externe. Propunerea de Regulament privind Europa globală ([footnoteRef:74]), care prevede un pachet financiar de 200 de miliarde EUR, a fost elaborată pentru a corespunde unei abordări mai strategice, bazate pe valori și cu un impact mai mare în ceea ce privește extinderea și parteneriatele internaționale, în conformitate cu interesele strategice ale UE, inclusiv cu obiectivele sale în materie de migrație. Această abordare mai strategică a utilizării fondurilor ar trebui să se reflecte, de asemenea, în modalitățile de programare și în punerea în aplicare a acestui instrument, pentru sporirea coerenței și a eficacității. În plus, propunerea Comisiei consolidează abordarea strategică a furnizării de finanțare pentru îmbunătățirea cooperării în materie de migrație și readmisie. [74: ()	Propunere de Regulament al Parlamentului European și al Consiliului de instituire a instrumentului „Europa globală”; EUR-Lex - 52025PC0551 - EN - EUR-Lex.] 

Agențiile relevante ale UE, în special Frontex, EUAA, eu-LISA, Europol, Eurojust și FRA, oferă asistență statelor membre. Această asistență include sprijin operațional și judiciar, orientări, formare sau gestionare operațională a sistemelor informatice la scară largă. Această direcție de lucru este completată de sprijinul operațional direct acordat statelor membre pentru dezvoltarea și consolidarea suplimentară a capacităților naționale. Deși agențiile acordă deja un sprijin esențial statelor membre în gestionarea migrației, următorii cinci ani vor oferi ocazia de a consolida instrumentele aflate la dispoziția agențiilor și sprijinul pe care acestea îl oferă statelor membre atunci când li se solicită acest lucru, în special în vederea operaționalizării Pactului privind migrația și azilul.
În ceea ce privește Frontex, în 2026, Comisia intenționează să prezinte o revizuire a regulamentului de instituire a agenției, pe baza unei evaluări a impactului și în urma consultărilor cu statele membre și cu alte părți interesate. La elaborarea acestei propuneri, Comisia va analiza cele mai bune modalități de a completa resursele statelor membre nu numai în ceea ce privește cantitatea, ci și calitatea sarcinilor, contribuind astfel la consolidarea frontierelor comune, în conformitate cu o abordare integrată a gestionării frontierelor. De asemenea, propunerea ar putea consolida normele referitoare la sarcinile, detașările, cooperarea cu țările terțe, precum și structura și guvernanța agenției. 
EUAA va continua să joace un rol important în sprijinirea statelor membre în ceea ce privește punerea în aplicare a pactului, inclusiv prin promovarea convergenței practicilor în materie de azil și prin furnizarea de sprijin operațional și tehnic. Operaționalizarea mecanismului de monitorizare în cursul anului 2026 va reprezenta, de asemenea, un important pas înainte pentru a sprijini aplicarea operațională și tehnică a normelor în materie de azil de către statele membre. Pentru a se asigura că agenția dispune de resursele necesare pentru a-și îndeplini sarcinile, în urma evaluării mandatului EUAA, Comisia va lua în considerare posibila necesitate de a modifica regulamentul de instituire a agenției, inclusiv în sprijinul politicilor externe. 
eu-LISA, Agenția UE pentru gestionarea sistemelor informatice la scară largă, va avea în continuare un rol esențial în realizarea acestei transformări digitale. Prin urmare, propunerea privind CFM prevede o creștere semnificativă a resurselor agenției pentru a-i oferi mijloacele necesare pentru dezvoltarea și punerea în funcțiune a tuturor componentelor sistemelor informatice la scară largă care intră în sfera sa de competență.
Revizuirea mandatului Europol în 2026, pe baza unei analize și a unei evaluări a impactului, precum și a consultărilor cu statele membre și cu părțile interesate relevante, va lua în considerare, de asemenea, modalitățile de consolidare a capacităților de sprijin operațional, analitic și tehnologic ale agenției pentru a permite o cooperare operațională eficace atât pe plan intern, cât și cu țările partenere. Odată cu adoptarea Regulamentului modificat privind Europol care prevede înființarea Centrului european de combatere a introducerii ilegale de migranți, Europol va juca un rol și mai important în identificarea și anihilarea rețelelor infracționale din spatele introducerii ilegale de migranți.
Eurojust își consolidează capacitățile de cooperare cu jurisdicțiile din întreaga lume pentru combaterea mai eficace a grupurilor infracționale organizate implicate în introducerea ilegală de migranți și în alte infracțiuni. Acordurile de cooperare judiciară în materie penală semnate în 2025 cu Liban și Egipt au oferit un bun exemplu de urmat cu alte țări partenere.
În plus, pentru a valorifica la maximum abordarea cuprinzătoare a diplomației în domeniul migrației, sprijinul operațional pe care agențiile UE îl pot oferi țărilor partenere, în conformitate cu mandatele lor actuale sau viitoare, ar trebui utilizat într-un mod mai strategic. Pentru a oferi un pachet cuprinzător de sprijin țărilor partenere și pentru a asigura un angajament coerent al Uniunii, agențiile UE, în strânsă cooperare cu Comisia, ar trebui să își coordoneze mai bine activitățile de informare cu țările partenere, precum și înțelegerile și acordurile de lucru conexe. Promovarea și consolidarea cooperării operaționale a agențiilor UE cu autoritățile naționale competente ar trebui să fie integrate în acțiunile operaționale și în angajamentele din cadrul diplomației UE în domeniul migrației. 
Concluzie
Această primă strategie europeană de gestionare a azilului și a migrației reafirmă hotărârea Uniunii de a crea și de a institui un cadru privind migrația eficace, bazat pe drepturi, echitabil și adaptabil și care să răspundă așteptărilor cetățenilor cu privire la o politică bine gestionată și adaptată exigențelor viitorului. Aceasta promovează o Uniune Europeană rezilientă și fermă pe scena mondială și rămâne adaptabilă la evoluțiile care au loc pe continentul nostru și nu numai. Strategia servește drept punct de reper pentru acțiunea UE, cu obiective și acțiuni prioritare clare, utilizând în mod strategic resursele disponibile și sprijinul operațional. 
O politică în domeniul migrației și azilului care să fie echitabilă, fermă și conformă cu valorile europene este o responsabilitate comună, iar punerea în aplicare a prezentei strategii va necesita un angajament politic și o cooperare strânsă între Parlamentul European și Consiliu, statele membre, agențiile UE, partenerii internaționali și alte părți interesate relevante. Comisia se bazează pe sprijinul tuturor actorilor pentru atingerea obiectivelor prezentei strategii, încurajând colaborarea pentru a preveni migrația ilegală și pierderea de vieți omenești în călătorii periculoase, pentru a proteja persoanele care fug din calea războiului și a persecuțiilor și pentru a încuraja talentele să vină în UE pentru a spori competitivitatea economiilor noastre. 

Intensificarea diplomației în domeniul migrației


Frontiere puternice ale UE pentru sporirea controlului și a securității 


Un sistem de azil și migrație echitabil, ferm și adaptabil


Proceduri de returnare și readmisie mai eficace


Mobilitatea forței de muncă și a talentelor pentru sporirea competitivității 

